Mudah Terlupa? Sebenarnya Memori Boleh Lebih Teruk Pada Waktu Pagi! Ini Sebabnya...

Banyak kajian berkaitan dengan
memori
 telah dijalankan oleh para pengkaji. Memori bukan sahaja penting untuk menjalani urusan seharian, malah ia merupakan kunci kepada pencapaian akademik individu. Kajian terbaru menunjukkan masa mungkin mempengaruhi kekuatan memori jangka pendek anda.

Bagi merungkai isu yang selama ini menjadi tanda tanya, kita perlu memahami konsep memori itu sendiri. Ia bukanlah satu topik yang mudah memandangkan ia melibatkan interaksi di antara pelbagai jenis faktor seperti tahap kesihatan, usia, kematangan, keinginan untuk mengingati sesuatu perkara dan sebagainya.

Artikel ini berkisarkan berkenaan dengan hubungan di antara memori dan masa seharian. Adakah manusia susah untuk ingat pada waktu pagi, petang ataupun malam? Baca untuk tahu dengan lebih lanjut.

Sepintas lalu mengenai memori jangka pendek dan jangka panjang

Keupayaan untuk belajar dan mengingati sesuatu perkara merupakan
fungsi kognitif
 yang merangkumi lebih daripada satu komponen. Walaupun pembahagian memori boleh dibuat berdasarkan beberapa jenis sifat, namun struktur kogntitif yang memberi keupayaan kepada seorang individu untuk mengingati itu sangat kompleks.

Memori yang berbeza menggunakan fungsi bahagian otak yang berbeza. Sebagai contoh, memori yang berkait dengan prosedur seperti menaiki motor dan memandu kereta disimpan pada beberapa bahagian
otak
 seperti serebelum, korteks neo dan sistem limbik. Memori ini digelar sebagai memori bukan deklaratif kerana ia melibatkan aspek pergerakan.

Memori yang melibatkan perkara seperti pengetahuan am dan pengalaman pula disimpan pada struktur bahagian lobus temporal tengah (
medial temporal lobe
). Memori ini digelar sebagai memori deklaratif memandangkan ia melibatkan memori semantik dan episodik (pengalaman, ingatan berkenaan sesuatu peristiwa). Mereka yang mengalami hilang ingatan mempunyai kerosakan pada struktur ini.

Walaupun pada suatu ketika dahulu, definisi bagi memori deklaratif sering dikaitkan dengan sesuatu yang mesti dipelajari secara aktif dan memori bukan deklaratif kebiasaannya dipelajari secara separuh sedar, tetapi ia adalah tidak tepat. Definisi itu merupakan satu bentuk ringkasan yang tidak menggambarkan fungsi sebenar.

Sebagai contoh, memori peristiwa yang melibatkan emosi seperti kematian orang tersayang,
kemalangan
 dan sebagainya tidak dipelajari secara aktif. Ia merupakan komponen memori deklaratif. Pergerakan individu yang melibatkan aspek kecekapan seperti menunggang basikal, mempelajari sesuatu sukan dan bermain alat muzik, perlu dipelajari secara aktif. Ini merupakan komponen memori bukan deklaratif.

Pelbagai jenis faktor boleh mempengaruhi memori namun dalam artikel ini, kita akan memberikan keutamaan kepada masa dalam seharian. Sebelum itu, mari kita kenal dengan komponen memori yang lain dahulu.

Memori jangka pendek (
short term memory,
STM) dan memori jangka masa panjang (
long term memory,
LTM)

Ini merupakan komponen kognitif yang penting buat setiap individu. Menurut William James, bapa
psikologi
, memori jangka pendek akan mengawal atur maklumat secara sedar dalam masa beberapa saat setelah stimuli berkenaan dengan maklumat tersebut hilang dari pandangan mata. Manakala memori jangka masa panjang pula bergantung kepada pengalaman atau peristiwa lepas.

Konsep tersebut dianggap lemah memandangkan ia seperti mengatakan bahawa memori jangka pendek dan memori jangka panjang mempunyai sistem yang berbeza.

Secara mudahnya, perkara yang anda perlu tahu berkenaan dengan memori adalah ia terbahagi kepada tiga fasa, fasa
deria
, STM dan LTM. Perkara ini penting memandangkan bukan semua perkara yang kita hadapi setiap hari perlu disimpan dalam stor simpanan LTM.

Secara asasnya, memori mula tercipta tatkala kita mengesan sesuatu menggunakan deria sedia ada. Maklumat berkenaan dengan perkara tersebut akan didaftarkan dan kebiasaannya hanya berlegar-legar dalam sesaat.

Perkara inilah yang membolehkan anda merasa sentuhan, bunyi atau gambaran seketika sesudah sesuatu stimulus itu hilang. Sebagai contoh setelah anda dicucuk, anda masih terasa
sakit
 walaupun anda tidak lagi dicucuk, namun perkara tersebut hanya kekal untuk seketika.

Perkara ini akan menyebabkan memori tersebut disimpan dalam kotak memori jangka pendek.

Memori jangka pendek atau STM mempunyai kapasiti yang sangat terhad. Ada yang menyatakan STM hanya mampu menyimpan 7 objek (maklumat) dalam satu masa namun perkara tersebut boleh ditingkatkan dengan pelan tindakan memori yang sering diajukan oleh pakar.

Sebagai contoh, nombor kad pengenalan anda sukar untuk diingati sekiranya anda ingin menghafalnya sebagai 001006106789. Namun, jika dipecahkan kepada 001006-10-6789, anda berupaya untuk mengingat perkara tersebut dalam jangka masa pendek, cukup untuk anda menulisnya dalam kertas pendaftaran.

Jika perkara tersebut kerap didaftarkan ke dalam kotak STM, secara separuh sedar, anda menganggap maklumat tersebut sebagai penting.

 Ini akan membolehkan ia dipindahkan secara perlahan-lahan ke dalam kotak LTM. Oleh sebab itulah, mereka yang kerap
mengulang kaji
 kebiasaannya mendapat markah tinggi dalam peperiksaan.

Konklusi

Subjek memori bukanlah suatu topik yang mudah difahami. Ia kompleks dan mempunyai interaksi yang pelbagai bergantung kepada faktor yang boleh mempengaruhi kebolehan untuk membentuk atau mengambil semula memori tersebut.

Tustasnya, kajian terhadap memori boleh memberikan manfaat kepada manusia dalam konteks memahami penyakit yang kebiasaannya dikaitkan dengan masalah lupa.

Hello Health Group
 tidak menyediakan nasihat perubatan, diagnosis, atau rawatan.


Gemar Minum Air Kelapa? Ini 13 MANFAAT Yang Mungkin Anda Tak Sedar

Ada yang mengatakan terdapat kebaikan minum air kelapa setiap hari, tetapi adakah ia boleh menjadi pilihan terbaik
saat dahaga
?

Kalau ingin tahu jawapannya, teruskan membaca perkongsian artikel ini.

Untuk mendapatkan lebih banyak info tentang Pemakanan Sihat, sila dapatkannya
di sini.

Benarkah ada kebaikan minum air kelapa setiap hari?

Jangan keliru antara air kelapa dan
santan kelapa,
 ya?

Umumnya, air kelapa mempunyai sedikit rasa manis, masam dan rendah gula serta kalori. Ia hanyalah air bersama kandungan elektrolit seperti kalium, natrium dan magnesium – kesemuanya membantu menggantikan nutrien yang hilang.

Minuman ini dikatakan lebih baik berbanding minuman sukan kerana kurang kandungan gula. Begitu juga jika dibandingkan dengan air soda mahupun beberapa
jus buah-buahan
lain.

Tetapi apakah manfaat minum air kelapa setiap hari?

13 kebaikan minum air kelapa setiap hari

Berikut antara faedah-faedahnya:

1. Mengurangkan berat

Secawan air kelapa 200ml hanya mempunyai 48 kalori dan 0 lemak. Ia adalah minuman yang membantu
menurunkan berat
 terbaik.

Pengambilan segelas air yang kaya asid laurik ini sebelum makan turut dapat mengelakkan tabiat makan berlebihan.

2. Kulit lebih sihat, antara kebaikan minum air kelapa setiap hari

Kelebihan air ini juga berfungsi dalam melawan jerawat kerana sifat antimikrobnya.

Kajian juga menunjukkan pengambilan air kelapa membantu sistem antioksidan dengan meneutralkan kesan radikal bebas.

3. Sesuai untuk pesakit hipertensi

Kandungan kalium yang tinggi dalam air kelapa adalah kebaikan buat pesakit hipertensi untuk mengimbangi nisbah elektrolit dan
mengawal tekanan darah tinggi
.

Makan lebih banyak makanan kaya kalium akan mengeluarkan lebih banyak natrium daripada tubuh melalui air kencing tetapi jangan berlebihan atau anda berisiko mengalami tekanan darah rendah pula.

Kebaikan minum air kelapa setiap hari #4. Elak penyakit jantung

Disebabkan kehadiran kalium dan kalsium dalam air kelapa, ia dipercayai dapat
menurunkan kolesterol
 dan mengekalkan degupan jantung yang sihat.

5. Minum air kelapa bagus untuk diabetes

Kandungan
indeks glisemik
 sangat rendah – 3, menjadikan ia minuman sihat untuk penghidap diabetes.

Namun sebaiknya, dapatkan kepastian doktor sebelum mengambilnya sebagai diet harian.

6. Sesuai untuk batu karang

Jika anda mempunyai batu karang dan telah disarankan untuk mengambil 12 gelas
air setiap hari
, jangan lupa masukkan air kelapa dalam senarai.

Bukan sahaja rasanya enak tetapi juga memberikan manfaat kesihatan.

Kebaikan minum air kelapa setiap hari #7. Diet detoks

Air kelapa membekalkan penghidratan dan elektrolit untuk menyahtoksik tubuh.

Toksik makanan terkumpul dalam badan disebabkan
junk food
, pencemaran dan hasil biologi tubuh.

Segelas air kelapa
 mempunyai fungsi detoks dan akan membantu membersihkan toksik serta menghidratkan semula badan sambil menjadikan diri berasa segar.

8. Diet rendah karbohidrat

Jika anda mengamalkan
diet rendah karbohidrat
, ini adalah yang sihat kerana 1 cawan air kelapa mengandungi hanya 8 gram karbo.

Paling penting, ini adalah karbohidrat yang sihat dan baik untuk semua individu.

9. Tanpa lemak & kolesterol

Minuman ini adalah 94% air serta bebas lemak dan kolesterol.

Untuk minuman rekreasi, anda pastinya ingin mendapatkan minuman tanpa gula dan tidak mengandungi natrium, justeru air kelapa adalah pilihan terbaik.

Baca juga:

10. Merawat jangkitan air kencing dengan minum air kelapa

Air kelapa dianggap sebagai diuretik – membantu membuang toksin melalui air kencing.

Anda mungkin akan
kerap membuang air kecil
 selepas minum air ini, tetapi ia adalah kaedah semula jadi membantu menyembuhkan jangkitan air kencing.

11. Melegakan keletihan & tekanan

Berasa sangat lemah, letih dan kelesuan serta tiada selera makan?

Duduk dan minumlah segelas air kelapa, ia akan membuatkan diri lebih santai. Rasa minuman yang menyenangkan ini juga akan membantu menghilangkan tekanan dan menenangkan fikiran.

12. Ketahanan atlet

Mereka yang berlatih selama sejam mencapai pemulihan latihan intensiti tinggi lebih cepat dengan pengambilan air kelapa – kerana ia memberikan elektrolit diperlukan.

Air kelapa membawa nutrien serta oksigen ke sel dan secara semula jadi menambah cecair badan
selepas bersenam.

Tetapi mengambil air kelapa sejurus selepas sesuatu acara mungkin tidak dapat menampung keperluan karbohidrat anda.

13. Ia menghidrat, kebaikan minum air kelapa setiap hari

Ini antara kelebihan utama air kelapa.

Berada dalam keadaan terhidrat bukan sahaja dapat memastikan tubuh berfungsi dengan baik tetapi juga membantu
meningkatkan kualiti tidur
, kognisi dan emosi.

Bila & berapa kuantiti air kelapa boleh diambil?

Minuman tinggi khasiat ini boleh diminum pada bila-bila masa yang sesuai dengan diri. Tetapi ia disyorkan untuk diambil pada separuh hari pertama, sebelum waktu petang.

Anda juga boleh mengambilnya pada waktu petang dan malam. Namun bagi sesetengah individu ia boleh
mengakibatkan kembung perut.
 Sekiranya anda turut mengalami keadaan yang sama, elakkan.

Berkaitan dengan jumlah pula, tiada sukatan yang dihadkan. Ia lebih bergantung kepada keadaan keperluan dan kesihatan diri serta usia anda.

Perkara terbaik adalah untuk melakukan rundingan dengan doktor bagi mendapatkan lebih kepastian mengenai jumlah air kelapa yang boleh anda ambil setiap hari.


Bergetar Tulang Rusuk Apa Maksudnya? Ini Fungsi Tulang Rusuk Pada Lelaki Dan Wanita!

Lelaki kurang satu tulang rusuk sebab ada pada pasangan sehidup semati? Ayuh rungkai mitos ini dan ketahui fungsi tulang rusuk sakit.

Untuk mendapatkan lebih banyak info tentang Tulang/ Otot, sila dapatkannya
di sini.

Apa fungsi tulang rusuk yang sebenarnya?

Mitos berkenaan dengan lelaki
kurang satu tulang rusuk sememangnya tular dalam masyarakat kita
.

Mana tidaknya, ramai yang beranggapan bahawa jodoh bagi setiap lelaki (wanita) diperbuat daripada tulang rusuk, walhal kebanyakan ulama’ mengatakan ia hanya perumpamaan.

Jadi, lelaki mempunyai jumlah tulang rusuk yang sama dengan wanita, iaitu 12.

Anggota tersebut berperanan penting dalam melindungi organ yang terdapat di dalam ruang dada.

Walaupun, tulang rusuk agak kuat, ia juga boleh mengalami
kecederaan sama ada patah
, ataupun tulang rusuk sakit jika anda didiagnosis dengan penyakit tertentu.

Jika dilihat pada susunan tulang rusuk manusia, hanya 7 yang bersambung secara langsung dengan tulang dada.

Tulang rusuk 8, 9 dan 10 bersambung secara tidak langsung dengan tulang dada melalui tulang rawan pada tulang rusuk ke-7.

Tulang rusuk 11 dan 12 pula terletak paling bawah dalam sangkar rusuk dan
ia tidak bersambung dengan tulang dada
.

Kedua-duanya mempunyai ukuran yang pendek dan sering digelar sebagai rusuk terapung.

Secara umumnya, tulang rusuk anda mempunyai dua peranan utama:

Ia melindungi
organ yang terletak di dalam ruang dada seperti jantung
, peparu dan lain-lain. Rusuk juga melindungi organ hati dan buah pinggang (walau tidak sepenuhnya)

Ia memberikan sokongan dan menguatkan struktur tulang serta otot di bahagian dada, bahu dan belakang badan

Walaupun sangkar rusuk ini sebenarnya adalah tulang yang sering dianggap keras dan tidak lentur, namun ia merupakan satu struktur yang agak fleksibel.

Semasa proses pernafasan manusia berlaku, tulang rusuk boleh mengembang dan mengecut kembali bagi memaksimumkan jumlah udara yang masuk semasa menarik nafas.

Apa yang boleh menyebabkan tulang rusuk sakit?

Tulang rusuk sakit boleh dialami oleh mereka daripada pelbagai peringkat umur.

Bergantung kepada lokasi dan rasa sakit yang dialami, ia boleh berpunca daripada pelbagai jenis sistem.

Pemeriksaan secara sistematik oleh doktor yang bertauliah boleh membantu anda mengesan punca di sebalik tulang rusuk sakit.

Muskuloskeletal – Kecederaan pada tisu lembut dan rusuk boleh menyebabkan kesakitan. Bahkan anda boleh
berasa sakit semasa bernafas
. Keadaan ini boleh berpunca daripada masalah kesihatan seperti rusuk patah, otot tegang, radang pada tulang rawan rusuk (kostokondritis) dan artritis

Punca jantung – Walaupun ia mungkin kelihatan seperti sakit pada rusuk, simptom yang anda alami boleh jadi adalah sakit dada berpunca daripada masalah jantung. Antara penyakit yang boleh menyebabkan masalah sakit rusuk adalah angina, masalah injap jantung, miokarditis dan perikarditis

Masalah peparu – Terdapat masalah pernafasan yang boleh menyebabkan rasa tidak selesa pada rusuk. Keadaan ini menyukarkan lagi proses pernafasan. Antara penyakit yang boleh menyebabkan sakit rusuk adalah asma, bronkitis dan pneumonia

Masalah gastrousus –
 Penyakit pada sistem gastrousus
 atas kadangkala boleh menyebabkan sakit pada dada seakan-akan datang daripada tulang rusuk. Antaranya adalah penyakit refluks gastroesofagus (GERD), ulser peptik dan hernia hiatal

Kanser – Pada peringkat awal, kanser kebiasaannya tidak menunjukkan sebarang simptom. Walau bagaimanapun, proses patologinya boleh menjadi cepat sehingga menyebabkan masalah sakit rusuk. Jika gejala ini dialami, kanser yang mungkin berkaitan dengannya adalah kanser tulang dan kanser peparu

Rawatan perubatan

Oleh sebab sakit dada merupakan satu simptom lazim yang samar-samar puncanya, memang tidak hairanlah jika seseorang itu tidak pergi ke hospital apabila gejala surut.

Walau bagaimanapun, dalam keadaan tertentu, rujukan kepada doktor boleh meningkatkan kualiti hidup dan menyelamatkan nyawa sekiranya ia berpunca daripada masalah yang serius.

Sebagai contoh, jika anda mengalami kecederaan dan trauma pada dada sehingga menyebabkan tulang rusuk sakit atau patah, anda perlu mendapatkan rawatan dengan kadar segera.

Ia berikutan, rusuk tersebut boleh
mencucuk peparu atau organ lain sehingga menyebabkan komplikasi serius
.

Begitu juga dengan mereka yang mengalami sakit rusuk berserta dengan simptom serangan jantung. Ini termasuklah:

Sakit dada

Sakit pada bahagian lain seperti abdomen atas, bahu, belakang, lengan, leher atau dagu

Sesak nafas

Berpeluh

Loya

Pening kepala

Letih lesu

Sekiranya anda mengalami sakit rusuk dalam satu jangka masa yang lama tanpa sebarang simptom lain, anda disarankan untuk berjumpa dengan doktor.

Konklusi

Simptom tulang rusuk sakit yang dialami boleh menjadi
tanda kepada masalah kesihatan serius.

Tulang rusuk membentuk struktur sangkar pelindung yang sangat penting bagi melindungi organ di dalam ruang dada.

Jika ditanya, benarkah lelaki mempunyai satu tulang rusuk kurang daripada wanita, jawapannya tidak sama sekali.

Lelaki dan wanita mempunyai jumlah tulang rusuk yang sama iaitu 12 pada setiap sisi.


Rutin Penjagaan Kulit Cegah Penuaan

Anda mungkin baru perasan tentang beberapa kedutan di sekitar mulut anda atau beberapa garis halus di bawah mata anda. Ia adalah tanda pertama penuaan. Walaupun penuaan adalah satu proses yang tidak dapat kita elakkan, dan kita semua pasti akan melalui fasa tersebut dalam hidup kita. Namun kita masih boleh mencuba untuk memperlambatkannya sedikit dengan melakukan pelan penjagaan kulit yang bersesuaian.

Pencuci muka

Ini adalah asas untuk rejim penjagaan kulit anda. Pilih pencuci muka yang bersesuaian dengan jenis kulit anda. Elakkan yang terlalu kuat pada kulit. Pencuci perlu berkesan tetapi masih lembut pada kulit. Basuhlah muka anda tidak lebih daripada dua kali sehari. Pembersihan yang kerap hanya kana menyebabkan kulit muka anda bertambah kering dan menyebabkan kedutan akan jelas kelihatan.

Retinol

Ia adalah antara bahan hebat untuk melawan penuaan. Retinol datang dalam dua bentuk: produk dengan jumlah retinol yang minimum yang boleh dibeli tanpa preskripsi doktor dan satu lagi yang perlu mendapat preskripsi doktor, mengandungi tretinoin, adapalene, tazarotene. Retinol merangsang kulit anda untuk menghasilkan lebih banyak kolegen, sekali gus meningkatkan keanjalan dan mengurangkan kedutan.

Pelembap

Jangan lupa untuk mengaplikasikan pelembap setiap hari, bergantung kepada jumlah yang anda perlukan, untuk mengunci air di dalam kulit anda. Kulit yang lembap akan kelihatan lembut, licin dan menjadikan kedutan kurang kelihatan.

Pelindung matahari

Radikal UV adalah musuh utama kulit. Ia akan menyebabkan kulit menjadi lebih cepat tua dari yang sepatutnya. Rutin anti-penuaan tidak akan lengkap tanpa perlindungan matahari. Adalah dinasihatkan untuk memakai pelindung matahari setiap hari, walaupun pada hari hujan lebat.

Selain penjagaan kulit, gaya hidup anda juga mempengaruhi faktor penuaan. Untuk membantu menjayakan rutin penjagaan kulit anti-penuaan anda, pastikan anda mengamalkan gaya hidup yang sihat. Buat pilihan yang bijak dalam soal pemakanan, bersenam secara teratur dan berhenti merokok. Pastinya kulit anda akan berterima kasih.


Terlupa Susukan Anak Guna Payudara Kanan @ Kiri? Guna 7 Tip Ini Sebagai Peringatan!

Menjadi seorang ibu merupakan perkara yang sukar. Kadangkala, kita jadi terlalu penat melayan kerenah anak setiap hari. Sudahlah letih,
anak terjaga pula pada waktu malam
 minta disusukan. Tapi, terlupa pula payudara sebelah mana yang telah digunakan untuk menyusukan anak!

Jangan risau, perkara ini sebenarnya lazim berlaku kepada kaum ibu. Selalunya, ibu yang menyusukan anak pada sebelah kanan atau kiri pada satu-satu masa akan nampak perbezaan dari segi saiz payudara.

Namun, ibu yang bertindak menukar-nukar posisi ketika menyusukan anak mungkin tidak akan nampak perbezaan yang ketara dari segi saiz.

Oleh sebab itu, mereka kerap terlupa sebelah mana yang mereka telah gunakan untuk menyusukan anak.

Jika anda mempunyai masalah ini, kami ada jawapannya.

Ikuti 7 tip terbaik untuk ingat sebelah manakah yang anda gunakan pada kali terakhir menyusukan anak anda. Selepas ini, tak adalah terlupa lagi!

1. Gunakan pengikat rambut selepas menyusukan bayi

Cara ini merupakan cara yang paling mudah, murah dan efektif. Letakkan getah rambut pada pergelangan tangan anda usai menyusukan anak.

Jika anak menyusu pada sebelah kanan, sarungkan pengikat rambut pada pergelangan tangan kanan anda. Dengan cara ini, anda tahu sebelah mana yang telah digunakan dan sebelah mana yang belum!

2. Gunakan klip untuk peringatan

Kadangkala, penggunaan pengikat rambut tidak efektif kerana ibu masih berkemungkinan untuk menyusukan anak pada bahagian yang salah.

Jika penggunaan pengikat rambut tidak membantu, cuba gunakan klip atau pin dan sangkutkannya pada baju dalam.

Setelah habis menyusukan anak, letakkan pin atau klip sebagai penanda. Walau bagaimanapun, ibu mungkin tidak selesa menggunakan pin atau klip. Sebagai pengganti, cuba gunakan riben.

3. Simpan diari menyusukan bayi

Untuk ibu yang
suka melakukan aktiviti
journaling
 untuk kekal tersusun setiap hari, anda boleh cuba menyimpan diari menyusu.

Catatkan waktu terakhir anak menyusu, tempoh masa susuan dan juga sebelah mana yang anda gunakan untuk susukan anak pada kali terakhir.

Dengan menggunakan diari yang sama, anda juga boleh
catatkan perkembangan anak
, tuliskan tarikh-tarikh penting dan simpan gambar kenang-kenangan.

4. Pakai cincin istimewa

Jika anda merupakan seorang yang gemar bergaya, cuba gunakan cincin sebagai satu cara peringatan.

Sama seperti penggunaan pengikat rambut dan pin, pakai cincin tersebut pada sebelah yang sama anda gunakan ketika menyusukan anak.

Dengan cara ini, anda tidak akan mudah terlupa sebelah manakah anda menyusukan anak sebentar tadi.

5. Tinggalkan pelekat pada tempat menyusu anak

Anda ada tempat istimewa yang anda selalu gunakan untuk menyusukan anak? Selepas ini, cuba tinggalkan nota berdekatan kawasan tersebut.

Selain nota, anda juga boleh gunakan bantal peluk atau selimut bayi dan tinggalkannya pada sebelah kanan atau kiri kerusi untuk mengingatkan anda!

6. Gunakan bantal kesayangan anda

Anda mempunyai bantal istimewa yang digunakan untuk bersandar ketika menyusukan anak? Cuba gunakannya sebagai penanda untuk mengingatkan anda pada masa hadapan.

Sama seperti penggunaan getah rambut, klip dan cincin, ibu juga boleh gunakan bantal ini sebagai satu cara untuk ingat sebelah mana yang telah digunakan untuk menyusukan anak.

7. Cara terbaik, gunakan aplikasi menyusukan bayi!

Jika semua cara di atas tidak berkesan, pasti ada jalan penyelesaian menggunakan kawan baik manusia iaitu teknologi.

Cuba cari
aplikasi menyusukan anak pada telefon pintar
 anda, pasti anda terkejut melihat betapa banyaknya pilihan yang ada.

Malah, aplikasi ini juga selalunya dilengkapi pelbagai kemudahan lain yang boleh memudahkan hidup ibu yang menyusukan anak.

Kesimpulan

Memilih untuk
menyusukan anak merupakan keputusan yang terbaik
 untuk ibu dan anak.

Susu ibu mempunyai pelbagai khasiat yang lengkap untuk bayi anda. Malah, pemberian susu ibu juga dapat membantu
anak kekal sihat dan menjauhkannya daripada penyakit.

Jika anda mempunyai masalah ketika menyusukan bayi, pastikan anda berjumpa doktor dengan kadar segera.

Doktor boleh membantu anda dari segi kesihatan bayi dan juga memberikan nasihat berkenaan cara menyusukan bayi yang terbaik. Tetapi, ibu-ibu janganlah pula malu untuk minta nasihat doktor. Mereka sentiasa ada untuk membantu.


2 Jenis Karbohidrat Utama

Setiap hari, kita mengambil karbohidrat daripada pelbagai sumber. Tetapi, tahukah anda apa jenis-jenis karbohidrat yang ada? Selain itu, apakah sumber utama karbohidrat dalam makanan kita?

Untuk pengetahuan anda,
karbohidrat memberikan tenaga
 yang digunakan oleh tubuh kita untuk mengekalkan fungsi kehidupan.

Apabila anda merancang diet anda sendiri, anda perlu memberi perhatian kepada karbohidrat kerana ia boleh
memberikan kesan terhadap paras gula dalam darah anda.

Apakah maksud dan jenis-jenis karbohidrat?

Tubuh menggunakan karbohidrat
untuk menghasilkan glukosa,
 bahan asas untuk menghasilkan tenaga. Tubuh anda boleh menggunakan glukosa dengan segera atau menyimpannya dalam hati dan otot.

Karbohidrat boleh didapati dalam jenis makanan berikut:

Buahan

Sayuran

Gula

Bijirin, bijirin

Produk tenusu (seperti susu).

Jenis-jenis karbohidrat juga penting untuk badan. Ada dua 2 sumber utama karbohidrat. Ia terbahagi kepada dua jenis iaitu karbohidrat kompleks dan karbohidrat mudah.

Karbohidrat kompleks

Karbohidrat kompleks mempunyai dua jenis: berkanji dan serat pemakanan. Kanji perlu diuraikan sebelum badan anda menggunakannya sebagai sumber glukosa. Beberapa
makanan yang kaya dengan kanji
 termasuklah:

Sayuran berkanji seperti kentang, kacang, jagung

Roti, bijirin

Serat pemakanan boleh didapati daripada:

Oatmeal

Kacang dan bijian (badam, walnut, kacang tanah)

Buah-buahan (beri, epal)

Kacang kering

Roti gandum

Beras perang

Sayuran

Bijirin penuh (seperti bijirin penuh, pasta bijirin penuh, roti gandum). Bijirin penuh adalah sumber serat dan nutrien yang baik. Sesetengah bijirin tertentu mungkin mengandungi zat besi dan asid folik (seperti beras putih dan roti putih).

Anda disarankan untuk makan kedua-dua jenis karbohidrat kompleks kerana masing-masing mempunyai manfaat tersendiri. Jenis-jenis karbohidrat ini memberikan nutrien yang tidak dapat dijumpai pada sumber makanan lain.

Karbohidrat jenis mudah

Karbohidrat mudah termasuklah gula semula jadi dan gula tambahan. Gula semulajadi merujuk kepada gula yang boleh dijumpai secara semula jadi dalam buah-buahan, sayur-sayuran, dan produk tenusu.

Gula tambahan adalah yang ditambah kepada makanan semasa prosedur memasak. Makanan yang mengandungi gula semula jadi lebih berkhasiat daripada makanan yang dicampur dengan gula tambahan.

Gula tambahan kebiasaannya ditunjukkan pada label makanan dengan nama:

Gula (mentah, perang, putih)

Sirap (jagung manis, jagung fruktosa tinggi, malt, maple)

Glukosa

Fruktosa

Maltosa

Laktosa

Sukrosa

Madu

Jus buah pekat

Sekiranya anda menangani diabetes,
 anda harus mengelakkan gula tambahan. Oleh itu, berhati-hati jika anda melihat jenis gula tambahan seperti yang dinyatakan di atas dalam kandungan makanan.

Karbohidrat memainkan peranan penting dalam diet. Mengenali mengenai dua jenis karbohidrat utama dan sumber makanan berkaitan akan membantu anda membuat rancangan pemakanan yang sihat.


Rimas Tengok Tabiat Anak Yang Suka Korek Hidung? Ini 4 Cara Anda Boleh Mengubahnya!

Mengapa kanak-kanak mengorek hidung?

Untuk pengetahuan anda, tabiat mengorek hidung adalah biasa dilakukan ketika kanak-kanak berasa bosan atau ingin tahu.
Kadangkala, ia juga berlaku kerana kanak-kanak itu sedang berasa cemas.

Sama seperti tabiat menghisap ibu jari, menggigit kuku
 atau menyimpul rambut, mengorek hidung merupakan tabiat yang seringkali dilakukan tanpa disedari.

Artikel berkaitan:

Alahan akan menjadikan kanak-kanak lebih mudah untuk mempunyai tabiat mengorek hidung. Ini disebabkan oleh mukus dan hingus yang tersekat di dalam hidung mereka.

Dalam beberapa kes yang lain, faktor persekitaran juga akan membuat kanak-kanak mempunyai tabiat ini.

Contohnya adalah penggunaan penyaman udara. Ia akan mengeringkan saluran nasal lalu menyebabkan kanak-kanak berasa tidak selesa.

Kebanyakan tabiat akan kekal sehingga mereka dewasa namun bukan tabiat ini.

Kanak-kanak akan berhenti melakukannya apabila dewasa kelak. Mereka akan berhenti disebabkan oleh kesedaran diri sendiri ataupun tekanan daripada rakan-rakan mereka.

Apa yang ibu bapa boleh lakukan untuk mengubah tabiat mengorek hidung anak anda ini?

#1. Jangan kritik

Walaupun anda tidak selesa dengan tabiat anda ini,
anda tidak patut memberi sebarang komen
. Memaksa mereka untuk berhenti tidak akan membantu kerana anak anda sendiri mungkin tidak sedar akan tabiatnya.

Selain itu, meletakkan tekanan ke atas mereka mungkin akan mendatangkan implikasi yang lain. Anak anda akan melihat tabiat ini sebagai jenaka untuk mengusik anda.

Lebih kuat anda memaksa, lebih kuat mereka mengusik anda dengan mengorek hidung sendiri.

Sesetengah ibu bapa akan menggunakan beberapa teknik yang lain seperti menampal kain pembalut pada jari anak untuk membuat mereka tidak selesa melakukan tabiat ini.

Namun begitu, ini lebih berbentuk seperti hukuman. Sebaiknya, ajar anak anda untuk menghembus hidung mereka daripada mengoreknya.

#2. Beri anak anda alternatif

Jika anda seakan dapat menjangka waktu dan tempat anak anda gemar mengorek hidung, cuba alihkan perhatian mereka dengan memberikan sebarang objek untuk dipegang oleh mereka.

Dengan ini, anda sekali gus mampu membuat perhatian anak anda itu teralih 100%.

#3. Beri perhatian kepada anak anda

Jika anak anda terlalu asyik mengorek hidung dan
tidak sengaja mencederakan diri sendiri
, bawa anak berjumpa doktor. Pastikan tabiat mereka itu hanyalah satu tabiat semata dan bukannya berkaitan dengan sebarang kondisi kesihatan mereka!

#4. Bersabar

Semasa mereka membesar, anak anda mungkin akan mula mempunyai minat dan akhirnya tidak lagi mempunyai tabiat mengorek hidung.

Apabila mereka mula bersekolah pula
, mereka pasti akan berhenti melakukannya supaya tidak menjadi bahan ketawa di dalam bilik darjah.

Akhir kata, jangan terlalu risau tentangnya kerana ia adalah satu tabiat yang normal dan akan hilang dengan sendiri. Namun, pastikan anak anda tidak keterlaluan melakukannya sehingga menyebabkan kecederaan ya!

Hello Health Group
 tidak menyediakan nasihat perubatan, diagnosis, atau rawatan.

Baca juga:

Hidung Berdarah dalam Kalangan Kanak-kanak: Apa Puncanya?

Ciuman Ibu: Cara Mudah dan Tidak Menyakitkan untuk Membuang Objek di dalam Hidung Kanak-kanak

AWAS! Anda Perlu Berhenti Korek Tahi Telinga Anda Mulai Sekarang

5 Benda Mampu Melegakan Hidung Berair dan Tersumbat

Ghairah Tengok Benda Seksi Sebab Hidung Berdarah? Ini Jawapan SEBENAR Anda Perlu Tahu


Tuberkulosis: Info Lengkap Di Sini

TB atau tuberkulosis adalah dikenali dengan batuk kering. Batuk kering adalah jangkitan bakteria yang menyerang dan memusnahkan tisu.

Untuk mendapatkan lebih banyak info tentang Kesihatan Pernafasan, sila dapatkannya
di sini.

Apa itu tuberkulosis?

Penyakit tuberkulosis datang daripada jangkitan bakteria, tuberkulosis
Mycobacterium
 (MTB) yang menyerang dan memusnahkan tisu, serta akan
 tersebar melalui udara.

Kebanyakan pesakit menghidap tuberkulosis laten, di mana terdapat bakteria TB yang ‘tidur’ atau belum aktif secara klinikal.

Bakteria TB akan mula menunjukkan simptom selepas jangka waktu tertentu iaitu antara beberapa minggu hingga beberapa tahun, dan hal ini bergantung kepada kesihatan pesakit.

Jika pesakit mempunyai sistem imun yang lemah (menghidap HIV,  kanser atau kemoterapi), maka TB akan merebak dengan lebih cepat.

Penyakit ini biasanya memberi kesan kepada paru-paru
 tetapi ia juga boleh merebak ke tulang, nodus limfa, sistem saraf pusat, jantung, dan organ-organ lain.

Kebarangkalian batuk kering adalah…

Dalam sesetengah kes, tempoh inkubasi tuberkulosis adalah lebih pendek bagi pesakit yang memiliki sistem imun yang lemah.

TB boleh merebak dengan mudah sebaik sahaja penyakit ini mula berkembang menjadi aktif.

Berikut adalah mereka yang sering mengalami atau mempunyai risiko tuberkulosis yang tinggi, termasuk:

Mempunyai HIV atau penyakit yang melemahkan sistem imun

Mempunyai perhubungan rapat dengan mereka yang menghidap TB

Mereka yang menjaga pesakit-pesakit TB (doktor atau jururawat)

Menetap dan bekerja di tempat yang sama seperti pesakit-pesakit TB, seperti kem pelarian, klinik

Mereka yang tinggal di kawasan dengan tahap kesihatan yang rendah

Penyalahgunaan alkohol atau dadah

Mengembara ke tempat-tempat di mana TB masih berleluasa. Kebanyakan mereka berada di negara-negara yang membangun seperti Amerika Latin, Afrika, Asia, Eropah Timur dan Rusia

Simptom

Simptom-simptom tuberkulosis adalah…

Dalam tempoh inkubasi, pesakit biasanya akan berasa normal. Kebanyakan pesakit tidak menunjukkan sebarang simptom di peringkat ini, dan
penyakit ini tidak merebak.

Sebaik sahaja TB mula berkembang menjadi penyakit aktif, simptom-simptom akan mula terbit.

Bergantung kepada organ-organ yang terjejas, simptom-simptom mungkin termasuk:

Batuk yang berlarutan sehingga sekurang-kurangnya 3 minggu

Batuk berdarah

Sakit dada

Demam

Berpeluh di malam hari

Kehilangan berat badan

Kurang selera makan

Keletihan

Lemah

Simptom-simptom TB mungkin disebabkan oleh banyak penyakit lain yang berkaitan dengan paru-paru.

Mungkin terdapat beberapa tanda atau simptom yang tidak disenaraikan di atas. Jika anda mempunyai sebarang kebimbangan tentang simptom-simptom tersebut, sila berjumpa dengan doktor anda.

Bila saya harus berjumpa doktor?

Sila berjumpa dengan doktor jika badan anda terasa demam, kehilangan berat badan yang tidak dapat dijelaskan dan berpeluh di malam hari.

Paling penting, sila rujuk kepada doktor jika anda mengalami batuk yang berterusan selama 3 minggu berturut-turut.

Simptom ini biasanya adalah tanda tuberkulosis, tetapi ia juga boleh menjadi simptom kepada penyakit lain. Doktor anda boleh menjalankan ujian untuk menentukan sebabnya.

Jika anda mempunyai tanda dan simptom seperti disenaraikan di atas atau mempunyai sebarang pertanyaan, sila berunding dengan doktor anda.

Tubuh setiap orang bertindak secara berbeza. Sentiasa berbincang dengan doktor untuk
mendapatkan nasihat terbaik berhubung keadaan semasa anda.

Punca

Punca batuk kering adalah udara?

Ya, ia disebabkan oleh bakteria bernama Mycobacterium tuberculosis (MTB), yang tersebar melalui udara.

Penyakit ini
mudah untuk dijangkiti jika berlakunya kontak dengan mereka yang mengalami TB,
 di mana udara yang disedut tercemar dengan bakteria MTB yang tersebar melalui batuk.

Selepas memasuki badan, virus itu akan menjadi tidak aktif, ia akan ‘tidur’ untuk beberapa waktu. Tempoh ini dikenali sebagai tempoh inkubasi.

Oleh sebab virus itu berada dalam keadaan tidak aktif, maka tiadanya simptom, dan ia tidak merebak.

Sekiranya anda mengambil ujian, anda masih akan mendapat keputusan yang positif meskipun tidak ada tanda-tanda sama sekali. Risiko terhadap TB dapat dikurangkan jika ia dapat dikesan awal dalam tempoh ini.

Walau bagaimanapun, dalam
10 yang dijangkiti virus MTB,
akan ada satu kes di mana
penyakit ini berkembang menjadi penyakit aktif.

Virus akan menyerang tubuh apabila sistem imun tidak dapat melawan mereka, atau virus tunggu sehingga sistem imun lemah (seperti pada orang tua, penghidap HIV).

Oleh itu, tempoh inkubasi adalah berbeza bagi setiap orang. Apabila bakteria mula aktif, ia akan berkembang di dalam paru-paru dan saluran darah, serta berhijrah ke bahagian lain badan.

Faktor risiko

Faktor risiko tuberkulosis adalah

Faktor-faktor tertentu
boleh meningkatkan anda pada risiko tuberkulosis. Majoriti kes-kes batuk kering telah melemahkan sistem imun, termasuk:

HIV/AIDS

Diabetes

Penyakit buah pinggang peringkat akhir

Kanser tertentu

Penyakit kekurangan zat makanan

Mengikuti rawatan kanser, seperti kemoterapi

Mengambil ubat-ubatan tertentu yang digunakan untuk merawat arthritis rheumatoid, penyakit Crohn dan psoriasis

Jika tidak ada faktor risiko, itu tidak bermakna anda tidak akan sakit. Tanda-tanda ini hanya untuk rujukan sahaja. Anda perlu berunding dengan doktor pakar untuk maklumat lanjut.

Diagnosis dan rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit tuberkulosis didiagnosis?

Sekiranya anda mengalami batuk yang berlarutan, penurunan berat badan, atau demam yang tidak dapat dijelaskan, ia mungkin petanda kepada batuk kering.

Doktor anda akan bertanya tentang tempat tinggal anda, tempat kerja dan orang-orang yang rapat/kumpulan sosial untuk mengesan punca jangkitan TB.

Sejarah keputusan ujian kulit tuberkulosis, faktor risiko (terutamanya HIV), perjalanan dan kerja luar adalah beberapa penentu diagnosis TB.

Reaksi
ujian kulit dengan unsur tuberkulosis
(PPD) boleh dilakukan.

Untuk ujian ini, sejumlah kecil bakteria TB yang mengandungi protein disuntik ke dalam kulit di bawah lengan anda; bahagian bengkak akan diperiksa setelah 48-72 jam kemudian.

Saiz bahagian bengkak di lokasi yang disuntik menentukan ujian kulit tuberkulin positif atau tidak. Hasil positif biasanya bermakna bahawa orang itu telah dijangkiti TB.

Doktor anda juga boleh mengambil sampel X-ray dan sputum (kahak), darah atau air kencing untuk memeriksa kehadiran virus MTB. Ujian HIV juga boleh dilakukan.

Rawatan untuk pesakit tuberkulosis adalah…

Tuberkulosis boleh dirawat dengan mudah.
Biasanya, anda mesti mengambil ubat selama 6 bulan atau lebih.

 Rawatan yang betul sering melibatkan 3-4 antibiotik sehari. Anda akan berasa lebih baik selepas beberapa minggu.

Walau bagaimanapun, penyakit itu mungkin boleh berulang. Jadi, penting untuk anda teruskan pengambilan ubat walaupun simptom telah hilang.

Sekiranya pengambilan ubat dihentikan di awal rawatan, TB boleh kembali ekoran bakteria masih kekal di dalam badan.

Ia kemudiannya merebak ke bahagian lain badan serta kepada orang di sekeliling anda. Ahli keluarga dan mereka yang mempunyai hubungan rapat dengan anda perlu diuji.

Pencegahan

Apakah perubahan gaya hidup dan rawatan sampingan yang boleh saya ambil untuk menangani batuk kering?

Gaya hidup dan
kaedah pengubatan sampingan
 berikut mungkin membantu anda
mengatasi tuberkulosis:

Pengambilan ubat mengikut preskripsi doktor

Menggunakan
pill box
 untuk mengasingkan ubat anda mengikut hari

Tanya doktor anda tentang kesan sampingan ubat

Lakukan pemeriksaan semula pada masa yang telah ditetapkan

Berhati-hati untuk tidak menyebarkan penyakit ini kepada orang lain

Ikut arahan doktor tentang kebersihan

Hubungi doktor jika anda:

Demam atau menggigil

Bimbang tentang kesan ubat yang diberikan; apabila simptom-simptom atau keadaan anda semakin teruk walaupun setelah mengambil ubat

Batuk anda disertai dengan kahak atau perubahan warna darah

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Grooming oleh Pemangsa Pedofilia: Kenalpasti dan Cegah!

Grooming
 adalah apabila seorang dewasa membina hubungan emosi dengan seorang kanak-kanak untuk mendapatkan kepercayaan mereka untuk tujuan penderaan seksual, eksploitasi seksual atau pemerdagangan. Sepertimana istilah
grooming
 secara literalnya bermaksud didandan, dalam kes
pedofilia
, pemangsa biasanya mempersiapkan mangsa untuk diperalatkan secara seksual
.
Bunyinya memang menakutkan tetapi demikianlah kelicikan pemangsa pedofilia sehingga kanak-kanak tersebut mempercayainya.

Kanak-kanak dan remaja mungkin diperalatkan pemangsa pedofilia sama ada secara atas talian atau secara bersemuka, oleh orang yang tidak mereka kenali atau oleh seseorang yang mereka kenali seperti ahli keluarga, rakan atau guru.
Grooming
 boleh berlaku kepada sebarang kanak-kanak tetapi mereka yang kurang upaya atau dalam penjagaan lebih berisiko menjadi mangsa.

contoh dialog bermesra untuk tujuan
grooming
 antara pemangsa dan kanak-kanak

Tanda-tanda
grooming

Tanda-tanda grooming tidak semestinya jelas dan pemangsa sering kali melakukan pelbagai cara agar tidak dikenal pasti.

Sekiranya seorang kanak-kanak sedang diperalatkan pemangsa pedofilia, mereka mungkin:

Menjadi sangat perahsia, termasuklah tentang apa yang mereka lakukan dalam talian

Mempunyai teman lelaki atau teman wanita yang lebih tua

Pergi ke tempat asing untuk bertemu rakan-rakan

Mempunyai barang baru seperti pakaian atau telefon bimbit yang mereka tidak boleh atau tidak akan menerangkan sumbernya

Mempunyai akses kepada dadah dan alkohol

Dalam kalangan remaja, tanda-tanda
 grooming
 mungkin dikelirukan dengan kelakuan remaja yang nakal, tetapi anda mungkin dapat melihat perubahan aneh dalam tingkah laku atau personaliti mereka, atau kelakuan seksual yang tidak sesuai dengan usia mereka.

Bagaimana grooming berlaku

Grooming berlaku secara dalam talian dan secara bersemuka. Pesalah laku akan menyembunyikan niat sebenar mereka dan mungkin menghabiskan masa yang lama untuk mendapatkan kepercayaan kanak-kanak. Mereka juga mungkin cuba mendapatkan kepercayaan seluruh keluarga untuk membolehkan mereka dibiarkan bersendirian dengan kanak-kanak tersebut. Jika mereka bekerja dengan kanak-kanak, mereka mungkin menggunakan taktik yang sama dengan rakan sekerja mereka agar dibiarkan bersama anak kecil tersebut.

Pemangsa pedofilia tersebut melakukan
 grooming
 dengan cara:

Berpura-pura menjadi orang lain, contohnya menipu usia mereka dalam talian

Menawarkan nasihat atau persefahaman

Membeli hadiah

Memberi perhatian kepada kanak-kanak tersebut

Menyalahgunakan kedudukan profesional atau reputasi mereka

Membawa kanak-kanak tersebut bercuti atau berjalan.

video ihsan
Protect & Save The Children

Mereka juga boleh menggunakan:

rahsia dan ugutan untuk mengawal kanak-kanak: apabila berjaya membina kepercayaan, pemangsa mungkin memanipulasi hubungan dengan mengasingkan kanak-kanak tersebut daripada rakan atau keluarga sehingga kanak-kanak tersebut bergantung kepada mereka. Mereka juga akan menggunakan kuasa untuk membuatkan kanak-kanak tersebut tidak mempunyai pilihan selain mengikut arahan mereka.

rangkaian sosial dalam talian: pemangsa mungkin mengkaji segala minat kanak-kanak tersebut sebelum membina hubungan emosi. Penderaan seksual juga boleh dilakukan secara maya seperti memberi atau mengajar kanak-kanak memberi mesej seksual atau menyuruh kanak-kanak tersebut menyentuh bahagian badan mereka.

Penderaan seksual kanak-kanak secara dalam talian

Apabila eksploitasi seksual berlaku dalam talian, kanak-kanak atau remaja tersebut mungkin dipujuk, atau dipaksa, untuk:

menghantar atau menyiarkan imej mereka yang terdedah

mengambil bahagian dalam aktiviti seks melalui webcam atau telefon pintar

menjalankan perbualan seksual melalui teks atau dalam talian.

Pemangsa mungkin mengancam untuk menghantar gambar, video atau salinan perbualan kepada rakan dan keluarga kanak-kanak atau remaja tersebut melainkan mereka bersetuju untuk mengambil bahagian dalam aktiviti seksual yang lain. Kesannya imej atau video boleh terus dikongsikan lama selepas penderaan seksual telah dihentikan.

Mengapa mangsa tidak melaporkan

Antara sebab mangsa tidak melaporkan penderaan yang mereka alami termasuklah:

malu

merasa bersalah

tidak menyedari bahawa mereka disalahgunakan

percaya mereka berada dalam hubungan dengan ‘teman lelaki’ atau ‘teman wanita’

Pemangsa kebiasannya mengeksploitasi kelemahan mangsa untuk meningkatkan kebergantungan kanak-kanak atau remaja tersebut terhadap mereka, dan mengurangkan kemungkinan mereka bercakap.

Oleh itu, ambil
langkah pencegahan
 dengan memastikan anak anda selamat sama ada di dunia luar mahupun di alam maya. Didik anak anda tentang batasan perhubungan dan sentuhan dengan orang dewasa. Bina hubungan saling mempercayai dengan anak anda agar mereka terbuka untuk bercakap dengan anda.


Ada Asbestos Dalam Bedak Bayi?

Eh, betul ke ni? Bukan asbestos tu bahaya ke? Ikuti artikel ini untuk penerangan selanjutnya.

33,000 botol bedak bayi ditarik balik

Pada hari Jumaat yang lalu (18 Oktober 2019), syarikat Johnson & Johnson mengalami kejatuhan saham sebanyak 6 peratus berikutan pemeriksaan oleh
United States Health Regulators
 yang menjumpai sejumlah kecil asbestos di dalam kandungan bedak bayi yang dibeli secara atas talian. Ini merupakan kali pertama syarikat gergasi antarabangsa tersebut terpaksa menarik balik produk yang menjadi lambang kepada syarikat mereka disebabkan oleh pencemaran bahan tersebut.

Syarikat Johnson & Johnson telah beroperasi lebih daripada 130 tahun dan ia pernah terbabit dalam pelbagai jenis tuntutan mahkamah yang melibatkan peralatan perubatan,
ubat anti psikotik
 dan kini, bedak bayi. Walaupun produk mereka telah didapati tercemar dengan bahan kimia tersebut, siasatan lanjut perlu dilakukan bagi mengenal pasti punca kepada pencemaran terbabit. Setakat ini tiada kesan asbestos yang dapat dikenal pasti pada lombong sumber talkum yang digunakan oleh syarikat berkenaan.

Asbestos dan kesannya kepada tahap kesihatan individu

Asbestos adalah gelaran yang diberikan kepada 6 jenis mineral semula jadi yang sering dijumpai dalam bentuk seberkas serat yang boleh diasingkan menjadi bebenang yang kuat. Ia sering digunakan sebagai bahan mentah untuk produk industri dan komersial kerana ia mempunyai kerintangan haba, api, bahan kimia yang tinggi. Aplikasinya meluas merangkumi pembuatan bangunan, industri kapal dan industri automotif.

Sekatan terhadap penggunaan asbestos dalam pembuatan produk industri dilakukan secara berperingkat. Ini berikutan pada tahun 1970 apabila
United State Consumer Product Safety Commission
 (CPSC) telah mendapati bahawa penggunaanmya boleh menyebabkan ia  tersebar di kawasan persekitaran. Ia juga telah dikenal pasti sebagai bahan karsinogen (bahan yang boleh menyebabkan kanser) oleh
United State Department of Health and Human Services
 (HHS),
U.S. Environmental Protection Agency
 (EPA) dan
International Agency for Research on Cancer
 (IARC). Antara kanser yang berkait dengan penggunaan asbestos adalah:

Mesothelioma (kanser pada membran yang menyelaputi dinding dada dan abdomen).

Kanser paru-paru.

Kanser tekak.

Kanser ovari

Selain daripada kanser, ia juga boleh menyebabkan keradangan paru-paru. Individu yang terdedah kepada bahan tersebut akan mengalami simptom asbestosis seperti kerosakan paru-paru kekal, simptom batuk dan sesak nafas.

Faktor yang mempengaruhi terjadinya penyakit berkaitan asbestos

Tiada individu yang tidak pernah terdedah kepada asbestos. Ia terdapat di dalam air, tanah dan udara namun tahap kepekatannya tidak menyebabkan sebarang kesan sampingan terhadap aspek kesihatan populasi umum. Namun, bagi mereka yang bekerja secara langsung dengan bahan tersebut atau dikelilingi oleh bahan yang diperbuat daripadanya, risiko mereka untuk mendapat masalah kesihatan adalah tinggi.

Terdapat beberapa faktor yang perlu dikenal pasti untuk menganggar risiko individu terhadap penyakit berkaitan asbestos:

Dos pendedahan

Durasi pendedahan

Saiz, bentuk dan komponen kimia serat bahan tersebut

Sumber pendedahan

Faktor risiko individu seperti merokok dan penyakit paru-paru sedia ada

Faktor genetik

Walaupun semua bentuk asbestos adalah berbahaya untuk kesihatan individu, jenisnya boleh mempengaruhi kecenderungan untuk mendapat penyakit. Sebagai contoh, asbestos jenis
amphibole
adalah lebih bahaya berbanding dengan jenis
chrysotile
memandangkan ia menetap lama di dalam paru-paru. Pertubuhan Kesihatan Sedunia telah mengiktiraf bahawa tiada tahap kepekatan yang selamat dalam konteks pendedahan terhadap bahan tersebut. Sebahagian individu mungkin tidak mendapat kanser jika terdedah kepadanya, namun sebahagian lagi mungkin boleh mendapat kanser sekiranya terdedah kepada asbestos berkuantiti kecil.

Konklusi

Risiko individu untuk mendapat komplikasi kesan daripada pendedahan terhadap asbestos mempunyai variasi berdasarkan faktor risiko individu tersebut. Pihak berkuasa perlu bekerjasama dengan organisasi dan syarikat yang terlibat bagi memastikan produk penjualan bebas daripada bahan tersebut dalam menjamin tahap kesihatan yang lebih baik dalam kalangan populasi umum.

Hello Health Group
 tidak menyediakan nasihat perubatan, diagnosis, atau rawatan.


Aduh, Bagaimana Nak Kawal Kalori & BMI Semasa Hari Raya?

Hari Raya adalah antara saat yang paling indah bagi umat Islam setelah berpuasa selama sebulan. Namun, dalam berseronok itu, anda harus ikut panduan kalori makanan agar tiada pertambahan berat selepas raya nanti.

Sambutan Hari Raya Aidilfitri tidak sah tanpa hidangan enak seperti rendang, ketupat, kuah kacang dan kuih-muih yang pasti akan ditemui dan dirasai pada hari tersebut.

Di sebalik keenakan hidangan tersebut, cabaran terbesar bagi kita adalah untuk mengawal pengambilannya dan mengikut panduan kalori makanan.

Bayangkanlah, jika setiap rumah menyajikan satu hidangan, berapa pinggan yang kita perlu makan?

Jadi, sebelum keadaan menjadi bertambah parah (berat badan naik) apa kata anda ukur nilai BMI terlebih dahulu dengan menggunakan
Kalkulator ini.

Panduan kalori makanan

Apakah itu kalori dalam panduan kalori makanan?

Kalori (cal) adalah jumlah haba yang diperlukan untuk menaikkan suhu satu gram air sebanyak 1 darjah celsius.

Kalori makanan pula ialah jumlah tenaga di dalam makanan tertentu berbentuk haba untuk membolehkan badan kita menjalani fungsinya. Ia biasanya diukur dalam unit kalori kilogram (kcal).

Bagaimana ia terkait dengan berat badan? Untuk mengekalkan berat badan, jumlah kalori yang masuk harus sama dengan jumlah yang keluar.

Jika anda ingin turunkan berat badan, pastikan jumlah kalori masuk lebih rendah dari jumlah kalori keluar. Mudah sahaja sifirnya tapi nak amalkan sangat susah, lebih-lebih lagi
di musim perayaan.

Selain jumlah kalori, gaya hidup juga memainkan peranan dalam mengawal berat badan. Semakin aktif, maka semakin banyak kalori yang anda perlukan dan sekali gus mudah untuk
menurunkan berat badan.

Membuat kiraan kalori

Sebelum merancang diet, anda perlu mengira keperluan kalori makanan secara harian dengan menggunakan
kalkulator BMI yang disediakan ini.

Sebagai contoh, seorang lelaki berumur 25 tahun dengan berat 70 kg, tinggi 168 cm dan bersenam 3 kali seminggu, keperluan kalori hariannya ialah 2200 kcal.

Perempuan secara umumnya memerlukan jumlah kalori lebih rendah. Dengan umur, berat, tinggi dan
kekerapan bersenam
yang sama seperti di atas, seorang perempuan hanya memerlukan kalori 2000 kcal.

Daripada nilai tersebut, anda boleh menyusun makanan mengikut bilangan kalori masing-masing agar ia selari dengan sasaran dan keperluan diri. Jika ingin turunkan berat badan, ambil kurang daripada 2200 kcal atau sebaliknya.

Panduan kalori makanan di Hari Raya

Mengira kalori semata-mata tidak mencukupi. Jadi untuk membantu, penulis sediakan tip dan panduan kalori makanan semasa di Hari Raya Aidilfitri nanti.

Jangan makan terlalu banyak di pagi Hari Raya.
 Sebelum keluar menunaikan solat sunat hari raya, kita disunatkan makan. Ambil makanan untuk alas perut dan menghilangkan rasa lapar.

Ambil jumlah yang sedikit setiap kali makan.
 Anda tidak perlu menolak pelawaan tuan rumah sehingga membuatkan mereka berkecil hati. Tapi anda boleh makan dengan kuantiti yang sedikit, contohnya ambil sebiji ketupat dan setengah senduk kuah kacang. Itu hanya 150 kcal.

Elak minuman manis.
 Hidangan air kebiasaannya lebih mudah ditolak berbanding makanan. Segelas atau dua sudah cukup dalam satu hari. Tapi banyakkan minum air kosong.

Kurangkan nasi dan ketupat, lebihkan lauk jika mahu.
 Nasi dan ketupat mengandungi kalori yang tinggi terutamanya nasi briyani dan ketupat palas.

Banyakkan makan buah-buahan dan sayur-sayuran.
 Contohnya, ambil lebih timun yang biasa dihidangkan bersama nasi impit.

Banyakkan masa berbual dan bersosial berbanding makan.
 Waktu berkumpul seperti di Hari Raya ini jarang kita dapat. Daripada asyik membesarkan perut, gunakan peluang ini untuk merapatkan lagi hubungan persaudaraan sesama keluarga.

Cuba kembali bersenam secepat mungkin.

Memang susah untuk mencari masa bersenam di musim perayaan
. Namun, berlari keliling taman atau kampung selama 15 minit setiap pagi sudah cukup baik untuk membakar “kalori raya”.

Hari Raya bukanlah hari membalas dendam selepas sebulan berpuasa. Ia sebaliknya adalah hari meraikan kemenangan selepas sebulan berjaya melawan hawa nafsu. Sepatutnya, kita menjadi lebih berhemah dan berjimat di Aidilfitri. Itu lebih dekat dengan ajaran Islam.

Namun, kita tidak dilarang untuk bersuka ria di Hari Raya, bahkan disuruh untuk bergembira pada hari yang mulia ini.

Dalam apa pun yang kita lakukan, jangan sehingga melepasi batasnya. Silap haribulan, macam-macam penyakit boleh datang hasil daripada pemakanan tidak sihat yang diamalkan pada hari raya.

Justeru, berpada-padalah.


Penjagaan Bayi Minggu ke-32

Perkembangan & Pelakuan

Perkembangan bayi anda

Emosi bayi anda menjadi lebih jelas. Pada bulan-bulan akan datang, bayi anda boleh belajar untuk menghargai, meniru perasaan dan mungkin menunjukkan simpati. Sebagai contoh, jika mereka mendengar seseorang menangis, mereka mungkin mula menangis. Walaupun bayi hanya mula belajar tentang perasaan mereka, mereka akan mula belajar segala-galanya daripada anda. Pada masa akan datang, anak anda akan dapat belajar daripada cara anda melayan orang.

Pada minggu terakhir bulan ke-7, mereka akan dapat:

Pusing untuk berdiri dari kedudukan duduk;

Bertukar dari merangkak kepada duduk;

Bermain bertepuk tangan dan melambai untuk mengucapkan selamat tinggal;

Mengambil objek kecil dengan jari (jadi simpan objek berbahaya daripada jangkauan kanak-kanak);

Pergi meneroka di sekitar rumah mereka sendiri;

Sentiasa memanggil “ibu” atau “bapa”.

Sokongan untuk bayi anda

Jika bayi anda tidur di dalam bilik yang berasingan dan mereka takut berpisah dengan anda pada waktu malam, anda perlu menghabiskan lebih banyak masa membaca, memeluk dan bermain muzik yang menenangkan bayi anda sebelum meletakkan mereka tidur. Mengekalkan rutin biasa sebelum tidur akan membantu bayi anda berasa selamat dan tidur dengan lebih mudah.

Setiap hari, setelah anda menguruskan bilik mandi atau ruang tamu, semua kerja dalam bilik tidur anak anda harus diselesaikan apabila bayi sedang tidur. Apa yang penting ialah anda perlu mengajar mereka bahawa tempat tidur lebih baik dan bukannya bayi dikejar sehingga berjaya ditidurkan.

Kesihatan & Keselamatan

Apa yang perlu saya bincangkan dengan doktor?

Kebanyakan doktor tidak akan mengatur pemeriksaan kesihatan untuk bayi anda bulan ini. Dari sudut positif, ia bermakna bahawa tidak ada masalah yang serius dengan bayi; dari sudut negatif, ia bermakna bahawa anda tidak akan dapat mengenal pasti perkembangan bayi bulan ini. Sediakan soalan untuk pemeriksaan pada bulan depan, tetapi jangan takut untuk memanggil doktor anda dengan segera jika anda mempunyai sebarang masalah yang merungsingkan atau bimbang anda tidak boleh menunggu sehingga lawatan susulan seterusnya.

Apa yang perlu saya tahu?

Berikut adalah beberapa perkara yang perlu anda tahu:

Cirit-birit

Bayi anda mungkin mengalami cirit-birit jika bayi anda didapati membuang air besar lebih daripada biasa dan najis adalah cair.

Najis kanak-kanak berwarna kuning, hijau atau gelap dan mungkin menjadi busuk berbanding biasa. Namun, ia adalah normal bagi bayi.

Punca-punca utama cirit-birit pada bayi adalah jangkitan gastrousus, jangkitan saluran pernafasan yang disebabkan oleh virus apabila mereka mengalami selesema, bayi tidak boleh bertolak ansur dengan makanan atau mereka mempunyai alahan makanan. Jus buah-buahan atau buah-buahan terlalu banyak dalam diet anak anda juga boleh menyebabkan cirit-birit.

Jika bayi anda mempunyai cirit-birit, tip berikut boleh membantu,:

Hubungi doktor jika bayi anda mempunyai beberapa simptom seperti dehidrasi, muntah-muntah, enggan makan atau minum, darah dalam najis, dan jika abdomen bayi kembung (bengkak dan menonjol) atau jika bayi anda mempunyai demam yang berlarutan lebih daripada 24 jam. Di samping itu, bayi anda kurang kencing, air kencing gelap, mata terbenam, mulut kering, menangis tanpa air mata dan goyah atau lesu. Ini semua adalah tanda-tanda dehidrasi dari sederhana kepada teruk.

Pastikan anak anda minum banyak air untuk mengelakkan dehidrasi, tetapi elakkan jus buah-buahan dan jus bergula. Air, susu dan susu tepung adalah pilihan yang lebih baik. Anda juga boleh memberikan bayi anda minum rehidrasi.

Bantu anak anda berasa seberapa selesa yang mungkin. Sentiasa pastikan punggung bayi kering dan gunakan krim untuk bayi.

Cuba untuk mengenal pasti punca: adakah anak anda mempunyai simptom disebabkan oleh virus lain? Anda telah cuba makan sebarang jenis makanan baru-baru ini atau tidak? Adakah bayi anda mengambil sebarang antibiotik baru-baru ini atau tidak?

Selain itu, anda boleh mencegah penyakit ini dengan membasuh tangan anda dan bayi anda dengan teliti dan kerap, anda juga perlu mencuci buah-buahan dan sayur-sayuran sebelum memberi makan kepada bayi anda.

Masalah gigi

Jika gigi bayi bercambah dengan salah, anda tidak perlu untuk membawa mereka ke doktor gigi. Pertumbuhan gigi pertama di lokasi yang salah tidak akan memberi kesan kepada senyuman bayi anda kemudian hari. Malah, gigi susu biasanya tumbuh salah, terutamanya gigi hadapan yang lebih rendah dan sering membentuk bentuk V kembang. Gigi depan atas juga seolah-olah besar berbanding gigi di bawah. Dan dalam beberapa bayi, gigi hadapan yang lebih rendah akan berkembang sebelum gigi dibawah, tetapi ini bukanlah apa yang perlu dibimbangkan.

Apabila si bayi berusia dua setengah tahun, mereka akan mempunyai cukup dua puluh gigi. Dan walaupun gigi masih tidak sekata tentang bahagian dan struktur, jangan bimbang. Gigi bayi tidak akan menyebabkan gigi anak anda semakin berterabur apabila mereka membesar.

Jika gigi menjadi kelabu, ia disebabkan plak besi. Sesetengah kanak-kanak minum cecair dan mineral vitamin yang mengandungi besi, yang boleh meningkatkan risiko rosak gigi. Ini tidak berbahaya kepada gigi dan ia akan hilang apabila anak anda berhenti mengambil ubat dan mula mengambil vitamin kunyah. Sementara itu, berus gigi bayi anda dengan kain kasa atau bersihkan serta-merta selepas mereka mengambil vitamin untuk membantu mengurangkan gigi kuning.

Walaupun anak anda tidak menggunakan makanan tambahan dalam bentuk cecair, dalam kes bayi biasa minum botol atau jus sebelum tidur, mereka juga boleh mengalami kerosakan gigi. Kerosakan gigi juga boleh disebabkan kecederaan atau kecacatan kongenital pada enamel gigi. Sila berbincang dengan doktor atau doktor gigi anda untuk memahami keadaan sebenar gigi bayi anda.

Kerisauan Saya

Apa yang saya risaukan?

Berikut adalah beberapa perkara yang perlu anda tahu:

Menggigit puting

Bayi tidak boleh menggigit dengan aktif ketika sedang menyusu (kerana lidah bayi anda berada antara gigi dan payudara). Keseronokan anak anda apabila mereka secara tidak sengaja menggigit puting anda. anda tidak dapat menahan diri ketawa dan sebab itu bayi anda terus menggigit dan menunggu untuk melihat tindak balas daripada anda.

Jadi, daripada menggalakkan mereka untuk berbuat demikian dengan ketawa, biarkan mereka tahu bahawa menggigit tidak boleh diterima dengan mengarahkan “jangan” dengan tegas, terus terang dan kemudian dengan cepat menarik puting daripada mulut bayi dan menjelaskan bahawa “menggigit seperti ini akan menyakitkan “. Jika mereka cuba untuk berpegang kepada puting anda, gunakan jari untuk mengeluarkannya. Selepas beberapa lama, mereka akan belajar dan menyerah.

Anda perlu menghentikan kebiasaan mereka menghisap atau menggigit puting untuk mengelakkan masalah yang lebih serius. Bayi tidak lama lagi perlu tahu bahawa gigi tidak digunakan untuk gigitan. Anda juga boleh memberikan perkara-perkara yang sesuai untuk mengawal tabiat ini (mainan, roti atau pisang). Selain itu, anda patut membiarkan mereka tahu bahawa terdapat perkara-perkara yang tidak boleh mereka gigit (payudara ibu, jari orang lain, bahu ayah).

Tindakan buruk mereka boleh:

Mengganggu tabiat pemakanan yang sihat;

Memberi kesan kepada keupayaannya untuk berehat;

Menjejaskan pergaulan anak anda;

Menyebabkan kesan negatif terhadap perkembangan personaliti kanak-kanak;

Menyumbang kepada bentuk gigi yang rosak pada kanak-kanak.

Anda telah melalui minggu 32. Jangan risau. Anda tidak berseorangan. Kami akan berada di sini untuk memberikan anda sokongan pada minggu depan, minggu 33.


Ini Aspek Penjagaan Bayi Bulan Ke-13 Yang Perlu Mama Papa Ambil Tahu

Sebagai ibu ayah pastinya anda ingin mengetahui aspek penjagaan dan perkembangan bayi 1 tahun 1 minggu, betul tak? Ini apa yang perlu anda fahami.

Untuk mendapatkan lebih banyak info tentang Keibubapaan, sila dapatkannya
di sini.

Pembesaran & Tingkah Laku

Apa yang patut anak saya lakukan dalam perkembangan bayi 1 tahun 1 minggu?

Di umur 13 bulan, anak anda mungkin mengubah tabiat pemakanannya. Dia mungkin secara tiba-tiba menjadi
memilih dalam soal makanan
. Ini mungkin kedengaran agak pelik tapi ia adalah normal.

Ini adalah masa yang baik untuk mula meneroka jenis-jenis makanan yang berbeza atau memperkenalkan semula makanan lama yang tidak disukainya sebelum ini.

Ini hanya menunjukkan bahawa deria rasanya sedang berkembang. Anda boleh mencuba rempah atau hidangan yang berbeza.

Anda hanya perlu risau jika dia kehilangan berat badan dan mengalami simptom-simptom lain seperti demam atau cirit-birit. Ini boleh jadi disebabkan jangkitan yang menghilangkan selera makannya. Sila hubungi doktor jika ia berlaku.

Bukan sekadar tabiat pemakanan, tabiat tidur juga mungkin berubah. Anak anda mungkin dahulunya seorang yang kuat tidur dan secara tiba-tiba mula berjalan di tengah-tengah malam.

Umur antara 12 ke 14 bulan, bayi mula bermimpi dan ia sebenarnya boleh membuat anak anda terkejut dan bangun serta menjerit. Anda harus menenangkannya dengan baring bersamannya sehingga dia tidur.

Perkara ini akan hilang selepas beberapa ketika.

Apakah yang anak saya patut bersedia untuk lakukan dalam perkembangan bayi 1 tahun 1 minggu?

Kadangkala, mempunyai anak yang memilih soal makanan boleh menjadi satu tekanan.

Cuba untuk tidak memaksa anak anda untuk makan banyak. Tetapi biarkan seleranya menentukan berapa banyak makanan yang diambil.

Walaupun anda tidak boleh mengawal berapa banyak anak anda makan, anda semestinya berkuasa menentukan apa yang boleh dimakan.

Teruskan memberi pelbagai jenis makanan sihat di setiap waktu makan. Cuba untuk tidak membiarkan anak anda mengambil gula-gula dan makanan lain yang tidak sihat.

Jangan risau! Selagi mana anak anda masih membesar, kemungkinan besar dia dalam keadaan yang sihat.

Tabiat tidur yang baik adalah penting untuk kegembiraan dan kesihatan anak anda. Tetapkan waktu tidur dan wujudkan satu rutin.

Rutin waktu tidur termasuk waktu mandi, minum segelas susu, menggosok gigi dan cerita sebelum tidur.

Anak anda mungkin menolak pada awalnya tetapi selepas beberapa minggu, dia akan menunggu cerita tersebut sebelum tidur.

Anda boleh membelikan kasut untuk anak anda, bukannya memakai stokin sebelum sebelum ini.

Temu Janji Doktor

Apa yang patut berlaku kepada anak saya semasa menemui doktor?

Anak anda berkemungkinan telah menjalani pemeriksaan umur 1 tahun pada bulan lepas. Jika anda tidak menetapkan jadual temu janji lain dengan doktor, bulan ini adalah waktu yang baik untuk melakukannya.

Anda harus memberitahu doktor tentang sebarang perubahan pada diet, tabiat tidur dan tingkah laku anak anda.

Apa yang harus saya beritahu kepada doktor?

Terdapat beberapa
makanan yang boleh menyebabkan alahan
. Ini adalah sebab mengapa doktor berkemungkinan  menasihatkan anda untuk tunggu sehingga anak anda mencapai umur 1 tahun.

Kini, anak anda sudah berumur 13 bulan. Anda boleh perlahan-lahan memberikan makan tersebut. Adalah penting untuk anda tahu bagaimana ingin memberikan makanan tersebut dalam perkembangan bayi 1 tahun 1 bulan.

Anda harus lakukan perkara berikut:

Ketahui makanan apa yang boleh menyebabkan alahan. Makanan ini termasuk telur, kacang, strawberi, madu, susu lembu dan tomato.

Mulakan sejenis makanan pada satu masa. Anda boleh memerhatikan apa-apa tindak balas dengan cara ini. Kebiasaannya anda akan memulakan makanan baru selepas 4-5 hari.

Tulis diari. Adalah penting untuk mengenal pasti sebarang tindak balas terhadap makanan tertentu. Ini mungkin merupakan tindak balas alahan terhadap makanan atau mungkin tidak. Anda boleh membawa diari makan tersebut kepada doktor untuk dievaluasi.

Baca juga:

https://wp.hellodoktor.com/keibubapaan/kesihatan-anak/kesihatan-anak-lain/alergi-telur-pada-kanak-kanak/

Apa yang diharapkan

Apa yang saya bimbangkan dalam perkembangan bayi 1 tahun 1 bulan?

Anda mungkin bimbang tentang anak anda jatuh atau berlanggar dengan apa-apa objek. Jangan cuba untuk melindungi anak anda secara berlebihan. Mereka semestinya akan cedera dan luka.

Ini adalah sebahagian dari hidup. Mereka akan belajar untuk lebih berhati-hati. Cara yang terbaik untuk membantu anak anda ialah dengan membiarkan mereka bermain dengan bebas.

Ini akan membantu pembesarannya. Bermain dan jatuh akan membantu anak anda belajar tentang badan dan persekitaran mereka. Ia akan mengajar mereka bagaimana ingin bangun semula setelah jatuh.


Kulit Gatal Gara-gara Gigitan Kutu? Ketahui Tip Menanganinya

Apakah cara mengatasi kulit kepala gatal disebabkan kutu? Kutu adalah serangga kecil tanpa sayap yang bergerak dengan melompat dari satu tempat ke tempat lain. Gigitan kutu kebiasaannya berlaku pada haiwan tetapi serangga ini boleh menggigit dan menjangkiti manusia juga.

Menghapuskan kutu daripada rumah anda mungkin sangat sukar kerana ia boleh bertahan selama lebih dari 100 hari tanpa hos.

Gigitan kutu sangat biasa terjadi, dengan tanda gigitan yang
muncul sebagai benjolan kecil
, merah terutama di sekitar buku lali atau kaki.

Gigitan kutu sangat menggatalkan, dan kulit di sekitar setiap gigitan boleh menjadi sakit. Anda juga mungkin mengalami geligata atau mengalami ruam berhampiran tapak gigitan.

Menguruskan kegatalan yang disebabkan gigitan kutu adalah sangat penting untuk mengelakkan anda menggaru yang akhirnya boleh membawa kepada keadaan serius yang lain.

Kutu didapati membuang air besar apabila mereka mengigit untuk makan, disebabkan itu, menggaru boleh merengsakan kulit dan menyebabkan
kemasukan bakteria lebih dalam pada kulit
, menyebabkan jangkitan.

Untuk melegakan kegatalan disebabkan gigitan kutu, terdapat pelbagai ubat-ubatan tanpa preskripsi dan rawatan di rumah yang mungkin berkesan. Sebelum mencuba sebarang tip, cuci dahulu bahagian yang digigit kutu dengan air sabun yang suam dan sapu antiseptik.

Untuk mendapatkan lebih banyak informasi berkenaan Kesihatan Kulit, anda boleh klik
di sini
.

Cara mengatasi kulit kepala gatal disebabkan kutu

1. Pek ais

Anda boleh meletakkan pek ais
untuk mengurangkan bengkak
 dan kegatalan. Letakkan pek ais tersebut pada bahagian yang terjejas selama 10 minit diikuti dengan jarak 10 minit sebelum mengulanginya.

Lakukan ini selama satu jam. Sekiranya anda tidak mempunyai pek ais, gunakan pek sayuran beku atau bungkus ais dalam beg plastik.

2. Losyen calamine dan kortison

Produk melegakan kegatalan tanpa preskripsi seperti losyen calamine atau hydrocortisone boleh membantu meredakan rasa gatal.

Kedua-duanya bertindak sebagai antihistamin topikal (sapuan kulit) dan dapat
membantu meredakan gatal
 dan mengurangkan kerengsaan akibat gigitan kutu.

Losyen calamine menggunakan ferric oxide sebagai cara mengatasi kulit kepala gatal manakala hydrocortisone adalah krim steroid ringan.

Cara mengatasi kulit kepala gatal 3: Ubat antihistamin oral

Sekiranya keadaan anda teruk, anda mungkin perlu
mengambil ubat antihistamin oral
 (ubat makan). Diphenhydramine memberikan kelegaan cepat untuk kebanyakan masalah kegatalan tetapi sering membuat pengguna mengantuk.

Anda boleh memilih antihistamin lain yang tidak menyebabkan rasa mengantuk. Sekiranya tiada antihistamin tanpa preskripsi yang boleh membantu anda, anda mungkin perlu meminta preskripsi khusus daripada doktor anda.

Hydroxyzine, antihistamin yang hanya boleh didapati melalui preskripsi, berfungsi dengan mengurangkan histamin semula jadi dalam tubuh.

4. Gel lidah buaya

Sapukan
beberapa gel lidah buaya pada bahagian gigitan
. Anda boleh mematahkan daun lidah buaya dan menggosok gel pada gigitan atau menggunakan losyen, krim kulit atau gel komersial berasaskan aloe vera untuk melegakan bengkak dan kemerahan.

Baca juga:

Daun Lidah Buaya Bukan Setakat Bagus Untuk Rambut & Kulit, Tapi Boleh Juga Rawat Luka!

Lidah Buaya: Bernutrisi Sebagai Makanan dan Ubatan

Cara mengatasi kulit kepala gatal 5: Mandian oat

Ambil mandian oat dengan air suam
. Anda boleh membuatnya dengan sendiri dengan mengisar satu cawan oat mentah, tanpa perisa ke dalam pengisar atau anda boleh membeli produk siap berasaskan oat daripada farmasi setempat.

Gunakan air suam bukan air panas kerana air panas cenderung mengeringkan kulit.

Dalam kebanyakan kes, gigitan kutu akan reda sendiri tanpa rawatan. Walau bagaimanapun, untuk mengelakkan jangkitan bakteria, adalah penting untuk
mengelakkan diri menggaru
.

Merawat gigitan akan membantu mengurangkan kegatalan dan seterusnya mengelakkan komplikasi kulit yang lain.


10 tip untuk menambah sayur-sayuran dalam diet anda

Sayur-sayuran adalah sangat baik untuk tubuh badan. Itulah sebabnya mengapa kita perlu memperuntukan sayur-sayuran dalam sajian harian kita.Dalam artikel ini, disertakan 10 tip bagaimana untuk menambah sayur-sayuran dalam diet kita.

Pilih kaedah yang membolehkan anda untuk memasak sayur-sayuran dengan lebih cepat

Ramai mungkin teragak-agak untuk menikmati sayur-sayuran dalam hidangan mereka kerana kekurangan masa untuk memasaknya. Bagaimanapun, sayur-sayuran beku atau segar boleh dijadikan hidangan sampingan yang mudah untuk disediakan, melalui penggunaan ketuhar gelombang mikro. Lobak kukus, kacang hijau, atau pak coy dengan ditambah sedikit air sebelum diletakkan dalam ketuhar gelombang mikro akan menghasilkan hidangan sampingan yang senang disediakan.

Merancang terlebih dahulu

Kunci kepada mengelakkan anda daripada kurang cenderung atau teragak-agak untuk menyediakan hidangan sayur-sayuran adalah untuk merancang masakan anda lebih awal. Contohnya, memotong siap-siap bunga kubis, brokoli, atau cili belanga dalam kuantiti yang mencukupi dan menyimpannya dalam peti sejuk. Ini memudahkan anda untuk memasaknya apabila sudah tiba masanya.

Pilih sayur-sayuran yang mempunyai warna yang menonjol

Sayur-sayuran yang mempunyai warna menonjol seperti warna merah, hijau tua dan oren adalah sangat bagus untuk anda kerana ianya diperkayai dengan vitamin dan mineral yang banyak. Anda boleh mencuba tomato ceri, kentang, lobak atau kacang. Tambahan lagi, hidangan yang mempunyai pelbagai warna akan menyemarakkan lagi selera anda.

Cuba sayur-sayuran beku

Sayur-sayuran beku adalah sangat menyenangkan dan mengandungi nutrisi yang sama banyak dengan sayur segar. Walaubagaimanapun, anda perlu memakannya dalam masa yang cepat setelah dimasak untuk mengelakkan kehilangan vitamin dan mineral. Menambah sayur beku seperti kacang, sawi, atau jagung ke dalam hidangan kegemaran anda akan meningkatkan lagi perisa hidangan tersebut di samping membantu penghadaman.

Tambah bekalan sayur-sayuran anda

Apa yang perlu anda buat jika anda ingin menambah sayur-sayuran anda namun kesuntukan masa untuk ke pasar? Jangan risau, anda boleh menyimpan bekalan yang lebih banyak dan lebih lama dengan membeli sayur-sayuran dalam tin.

Jadikan salad anda bersinar dengan warna-warni

Salad adalah sangat sedap, tetapi bagaimana untuk menjadikannya lebih seronok untuk dimakan? Tambah beberapa potongan Avokado, cili belanga merah dan kubis merah untuk menjadikan hidangan salad anda kelihatan lebih lazat.

Hirup sedikit sup sayur

Sekiranya anda tidak suka sayur-sayuran mentah, anda boleh mencuba untuk menikmatinya dalam sup atau bubur kegemaran anda.

Gabungkan hidangan apabila makan di luar

Apabila makan di luar, pesan hidangan salad dan bukannya makanan yang telah digoreng sebagai pembuka selera anda.

Makan mengikut musim

Memakan sayur-sayuran yang tumbuh pada musim tersebut mungkin tidak menjanjikan perisa yang lebih sedap, namun ianya adalah pilihan yang lebih murah berbanding memilih sayur-sayuran yang belum tiba musimnya.

Pelbagaikan sayur-sayuran anda

Pelbagaikan sayur-sayuran anda dan cuba untuk menghasilkan hidangan yang baru bagi merangsang kreativiti anda di samping meningkatkan selera anda. Jika anda tidak berapa mahir mencipta menu baru, anda boleh mendapatkan buku masakan daripada penulis dan chef terkenal yang anda minati. Menyediakan hidangan yang kaya dengan sayur-sayuran buakan lah sesukar yang disangka jika resipinya ada di tangan anda.

Hello Health Group
 tidak memberikan nasihat, diagnosis atau rawatan perubatan.


Ibu Bapa Terbaik dan Teknik Mengasuh Anak

Pernah tak anda berdepan situasi di mana anak menangis ketika di pusat beli-belah hanya kerana anda tidak mahu menunaikan kehendaknya? Pernah tak anda berada dalam dilema dan rasa bersalah selepas memarahi anak yang meragam, sedangkan anda sedar bahawa ketika itu sebenarnya anak anda meragam kerana keletihan dan tidak cukup tidur? Apa sebenarnya yang anda mahu tanamkan dalam diri anak anda? Untuk menunjukkan kepadanya siapa yang lebih berkuasa? Atau anda ingin membantu anak anda membesar menjadi individu yang berkeyakinan dan mempercayai diri? Ikuti artikel ini untuk mengetahui bagaimana anda boleh menjadi ibu bapa yang terbaik buat anak-anak anda.

Prinsip menjadi ibu bapa terbaik

Siapa kata menjadi ibu bapa terbaik adalah mudah? Malah, definisi ibu bapa yang terbaik itu juga adalah sesuatu yang subjektif. Apa yang terbaik, seperti dari aspek didikan dan pergaulan, untuk anak anda belum tentu merupakan satu kaedah yang terbaik untuk anak individu lain, begitu juga dengan sebaliknya.

Bagaimana untuk menjadi ibu bapa yang baik? Apakah ciri-ciri yang harus ada untuk digelar sebagai terbaik? Atau apa yang perlu dielakkan untuk tidak digelar sebagai ibu bapa yang tidak baik?  Secara umumnya, terdapat beberapa sifat dan ciri-ciri yang ditemui pada ibu bapa yang mengamalkan prinsip keibubapaan yang baik.

 Contoh ikutan

Apa yang anda lakukan, sama ada anda sedar atau tidak, akan diperhatikan oleh anak anda. Anak anda adalah cerminan diri anda sendiri. Jika anda gemar untuk memaki hamun, cuba periksa anak anda, bagaimanakah tingkah lakunya bersama rakan dan adik-beradiknya yang lain? Dan bagaimana pula jika anda gemar berterima kasih dan menjaga tutur kata kepada individu lain yang membantu anda? Percayalah anak anda pasti akan menurut jejak langkah anda. Berubahlah jika anda mahukan yang terbaik untuk anak anda. Jadilah individu yang baik untuk menjadi contoh kepada anak.

 Sokongan, bukan paksaan

Setiap ibu bapa mahukan yang terbaik untuk anak-anaknya. Tetapi memaksa, mengugut atau menghukum anak atas kegagalan yang diperolehi tidak akan membantu. Sebaliknya ia hanya memburukkan keadaan. Anak anda mungkin membesar dengan jiwa yang memberontak. Setiap anak mempunyai kelebihan yang tersendiri, berikan sokongan kepadanya dalam apa juga yang diminatinya dan bantunya untuk mencari kelebihan diri seandainya dia masih meragui keupayaan dirinya. Ketahui apa yang anak anda perlukan dan mahukan, bukan apa yang anda inginkan dan mahukan.

 Benarkan anak berdikari

Menyayangi anak tidak bermakna anda harus mengongkong segala perlakuannya. Ibu bapa yang baik pasti akan menyedari bahawa adalah penting untuk memberikan anak peluang untuk melakukan setiap perkara secara sendiri. Biarkan mereka berdikari, hadapi kesukaran dan merasa puas setelah berjaya melakukannya sendiri. Percayalah, jika sesuatu perkara itu sukar untuk dilakukan sendirian, mereka pasti akan meminta bantuan dari anda, tetapi sebolehnya berikan galakan untuk mereka mencuba terlebih dahulu, mereka pasti akan belajar sesuatu daripadanya.

 Jangan memanjakan

Pernahkah anda menonton filem lakonan Tan Sri P.Ramlee bertajuk ‘Anakku Sazali’? Mengisahkan bagaimana kasih sayang seorang bapa yang keterlaluan akhirnya memakan diri sendiri, di mana anaknya menjadi anak yang besar kepala, sukar untuk ditegur dan segala sifat negatif yang kita pasti kita tidak mahu wujud pada diri anak kita. Tidak salah untuk memanjakan anak, sekali sekala. Tetapi harus punyai batasan. Manjakan anak dengan kasih sayang dan bukan sekadar bersifat material semata.

 Akui kesilapan diri

Pastinya anda sebagai ibu bapa akan mengajar anak untuk meminta maaf jika melakukan kesalahan. Maka, anda juga harus melakukan hal yang sama. Tiada manusia yang sempurna bukan? Dan atas sebab itu tiada ibu bapa yang sempurna. Akui kesilapan anda dan meminta maaf. Anak anda pasti akan belajar daripada apa yang anda lakukan dan akan bertanggungjawab atas segala tindakan mereka.

 Disiplin

Ia tidak sama dengan menghukum. Ia bertujuan untuk menjadikan anak anda lebih bertanggungjawab dalam kehidupannya. Sebagai contoh, ajarkan kepadanya bagaimana untuk menghormati masa sendiri dan juga masa individu lain, bagaimana harus menepati janji, bagaimana menjadi individu yang boleh mengikuti peraturan dan undang-undang. Percayalah anak yang tidak dididik dengan disiplin lebih cenderung untuk menjadi individu yang bermasalah pada masa hadapan.

Misalnya, anda mungkin boleh tetapkan peraturan untuk anak anda yang masih bersekolah dan berusia bawah 12 tahun, untuk pulang ke rumah selepas bermain bersama rakan pada waktu petang sebelum pukul 7 malam. Ia bukan sahaja untuk mendisplinkannya tetapi ia juga berkaitan dengan keselamatan anak. Sebaiknya untuk sebarang peraturan yang anda tetapkan, berikan penerangan kepada anak anda sebab dan kenapa anda lakukan peraturan seperti ini, agar dia akan lebih memahami tujuan peraturan diwujudkan.

 Melibatkan diri dalam hidup anak

Membiarkan anak berdikari tidak bermakna anda boleh melepas tangan. Sebaliknya, ambil tahu apa yang anak anda lakukan, ke mana dia pergi, dengan siapa dia berkawan dan sebagainya. Tetapi jangan mengawal. Berikan anak anda ruang untuk menikmati kehidupannya dalam cara yang masih terkawal dan selagi ia tidak melampaui batasan norma kehidupan.

Ia sememangnya memerlukan usaha dan masa untuk mengubah keutamaan dalam diri anda. Tetapi sebagai ibu bapa, ini ialah pengorbanan yang anda harus lakukan. Biarkan anak anda mengetahui bahawa anda sentiasa ada untuk mereka sama ada secara fizikal mahupun mental. Tapi jangan tersalah tafsir, melibatkan diri dalam hidup anak tidak bermakna anda harus melakukan tugasan rumah yang diberikan guru sekolah anak anda.

Untuk merapatkan hubungan anda bersama anak, mungkin anda boleh luangkan masa pada hujung minggu dengan melakukan perkara yang anak anda gemari, atau berkelah di tepi pantai atau mungkin keluar makan malam bersama keluarga dan membeli belah.

 Konsisten

Ada masanya sukar untuk menjadi konsisten bukan? Apatah lagi untuk sesuatu perkara yang bukan rutin harian kita? Walau bagaimanapun, jika anda mahukan anak anda untuk meletakkan baju kotor ke dalam bakul yang disediakan, sebagai contoh situasi, anda juga harus melakukan perkara yang sama. Jangan sepahkan baju kotor di merata tempat, walaupun ia masih di dalam bilik tidur anda. Ingat, anak anda memerhati apa yang anda lakukan. Jika anda inginkan anak anda balik ke rumah sebelum pukul 7 malam, pastikan jika anak anda lewat pulang, anda mendendanya. Tetapi ia bukanlah satu denda untuk menghukum, sebaliknya ia adalah untuk mengingatkan anak anda tentang tanggungjawabnya.

 Mendengar dan bercakap

Jika anak anda ingin meluahkan sesuatu, berikan ruang kepadanya. Jangan memotong atau menghakiminya sehingga dia selesai berkata-kata. Ini kerana jika anda memotong atau mencelah apa yang sedang dikatakannya, ia berkemungkinan akan membuatkan anak anda berhenti untuk meluahkan dan tidak akan memilih untuk berkongsi sebarang masalah dengan anda. Berikan sepenuh perhatian anda. Ketepikan telefon, komputer, televisyen atau apa sahaja yang boleh mengganggu konsentrasi anda bersama anak.

 Raikan kejayaan

Walaupun anak anda mungkin hanya memenangi hadiah sagu hati untuk pertandingan bercerita di sekolahnya, raikanlah, mungkin dengan memberikan dia coklat kegemaran atau aiskrim yang disukainya. Biarkan dia mengetahui anda bangga dengan apa yang dilakukannya. Ketahuilah, ia memerlukan keberanian untuk anak anda tampil di hadapan khalayak umum.

 Hormati dan sayangi

Hormati anak anda sebagaimana anda mahukan diri anda dihormati. Jangan pernah merendah-rendahkan atau memalukan anak anda di hadapan individu lain walaupun anda hanya berniat untuk mengajarnya atau mungkin sekadar bergurau. Kerana tindakan sebegitu cenderung menyebabkan anak anda berasa malu dan akhirnya menyimpan dendam.

Sentiasa mengucapkan rasa sayang kepadanya sedari kecil kerana ia pasti akan membantu dirinya apabila mengetahui dirinya disayangi anda. Jika anak anda masih kecil, peluklah dan katakan “Mama sayang awak” dengan kerap tanpa mengira masa dan keadaan. Tetapi untuk anak yang sudah meningkat remaja, pastikan situasi terlebih dahulu, pastinya anda tidak mahu menimbulkan situasi yang tidak diingini.

Apakah jenis gaya asuhan ibu bapa yang wujud?

Setiap pasangan yang sudah berkahwin pastinya mahukan kehadiran cahaya mata untuk melengkapi hidup mereka. Namun kedatangan zuriat dalam hidup anda adalah bersama dengan pakej tanggungjawab untuk mendidik dan mengasuh. Gagal mengasuh anak dengan baik merupakan antara punca biasa yang menyebabkan berlakunya kegagalan sebuah rumahtangga dan sekali gus menjadi punca kepada anak yang bermasalah disiplin.

Apabila anak semakin meningkat usia, cara dan gaya keibubapaan juga perlu berubah. Ini adalah untuk membantu menyesuaikan diri anak anda dengan dunia sebenar di sekeliling mereka. Cara didikan dan asuhan yang salah mungkin akan menjadikan anak anda tidak dapat atau sukar untuk menyesuaikan diri dengan keadaan sekelilingnya.

Terdapat 3 jenis utama
 gaya asuhan
, iaitu:

Autoritarian

Ibu bapa yang bersikap autoritarian adalah sangat tegas dengan anak dan tidak akan membenarkan sebarang rundingan berlaku antara mereka dengan anak. Mereka tidak akan mendengar sebarang keluhan anak malah lebih cenderung mengawal anak mereka untuk mengikut arahan.

Permisif

Ibu bapa yang bersikap permisif adalah sangat santai dan jarang menetapkan apa-apa peraturan tegas terhadap anak mereka. Disebabkan ini, kanak-kanak yang mempunyai ibu bapa permisif dibenarkan untuk melakukan apa-apa sahaja tanpa merisaukan akibat daripada perlakuan mereka itu.

Autoritatif

Ibu bapa yang bersikap autoritatif pula menggabungkan kedua-dua gaya asuhan. Mereka tidak cenderung untuk mengawal dan tidak juga cenderung membenarkan anak mereka melakukan apa-apa sesuka hati. Teknik keibubapaan yang bersikap autoritatif ini akan bersama-sama dengan anak untuk membuat peraturan yang menyenangkan kedua-dua belah pihak.

Fahami jenis keibubapaan autokrasi

Apabila
 stail keibubapaan
 begitu tegar, ia dikenali sebagai autokrasi atau
 gaya asuhan
 authoritarian
. Ibu bapa autokrasi benar-benar mahukan anaknya menjadi berdisiplin dan mendapat banyak kejayaan. Walau bagaimanapun, dengan cara didikan yang ketat, tidak banyak fleksibiliti dalam gaya keibubapaan ini. Kanak-kanak dijangka untuk memenuhi permintaan ibu bapa
authoritarian
 mereka tanpa sebarang penjelasan. Manfaat daripada jenis keibubapaan ini tidak dapat dinafikan, tetapi kanak-kanak mungkin mengalami kesan buruk. Sebagai contoh, mereka mungkin akan mengalami kurang keyakinan diri.

Ciri-ciri ibu bapa autokrasi

Selalunya, kanak-kanak akan menerima persekitaran rumah yang berstruktur daripada ibu bapa autokrasi mereka. Ini adalah peraturan yang jelas yang ibu bapa benar-benar jangkakan, dan kanak-kanak juga dijangka untuk mematuhi peraturan-peraturan tersebut. Teknik keibubapaan jenis ini, yang benar-benar mahu, berasakan bahawa tiada sebarang sebab untuk mereka memberi penjelasan kepada anak. Kanak-kanak juga dijangka patuh pada apa yang disuruh untuk mereka lakukan. Malahan, tiada seorang pun boleh mempersoalkan atau berbalah pada peraturan yang mereka buat. Keibubapaan autokrasi tidak memberikan banyak peluang untuk berkreativiti dan juga menunjukkan perasaan. Kawalan psikologi adalah apa yang teknik keibubapaan jenis ini amalkan.

Kesan buruk keibubapaan autokrasi

Sementara keibubapaan
authoritarian
 ini boleh membuatkan kanak-kanak patuh, namun kesan buruknya juga boleh kelihatan pada jangka panjang. Menurut Positive-Parenting-Ally.com, ia adalah cenderung bahawa kanak-kanak yang memiliki ibu bapa yang tegas akan mengalami kurang keyakinan. Kanak-kanak ini akan membesar dengan rasa rendah diri dan pemikiran mereka menjadi tegar. Daripada pelbagai kritikan yang diterima ke atas mereka, mereka mungkin akan mengkritik kelakuan mereka sendiri ataupun orang lain. Mereka juga mungkin akan menjadi rapuh kepada tekanan daripada rakan sekeliling dan mudah dibuli. Selain itu, keintiman emosi juga adalah kemungkinan yang sukar untuk mereka dapati pada kehidupan mereka dan mudah terdedah kepada perhubungan kesat.

Perlukah mengamalkan teknik keibubapaan yang tegas?

Setiap kanak-kanak pasti tidak mahu ibu bapa mereka bersifat tegas. Walau bagaimanapun, mengamalkan teknik atau gaya keibubapaan tegas sebenarnya akan mendatangkan kelebihan apabila mereka dewasa kelak. Ini kerana ibu bapa yang tegas cenderung mempunyai piawaian dan jangkaan yang tinggi ketika mendidik anak mereka. Disebabkan itu, ia akan membantu anak mereka untuk berkembang sebagai modal insan yang akan berjaya di kemudian hari.

Kelebihan menjadi ibu bapa tegas:

Pencapaian akademik

Kebanyakan kanak-kanak yang mempunyai ibu bapa yang tegas cenderung menjadi model kepada kanak-kanak lain kerana pencapaian akademik mereka yang sering cemerlang. Ini kemungkinan berlaku disebabkan oleh persekitaran kanak-kanak ini yang perlu mencapai piawaian ibu bapa mereka yang tinggi. Selain itu, mereka juga lebih cemerlang kerana disiplin diri tinggi yang sudah tertanam dalam diri seawal usia lagi. Bagi kanak-kanak ini, belajar bersungguh-sungguh adalah suatu kewajipan.

Pelbagai kajian juga telah membuktikan bahawa perkara ini adalah benar belaka dan kanak-kanak yang mempunyai ibu bapa yang tegas lebih cemerlang dalam akademik mereka.

Keyakinan diri

Ibu bapa yang tegas akan mengajar anak mereka untuk lebih bertanggungjawab terhadap setiap kelakuan mereka. Disebabkan itu, kanak-kanak yang sedang membesar akan mula memahami kerja keras akan membuahkan hasil yang setimpal, sesuai dengan piawaian ibu bapa mereka. Pada masa yang sama, mereka juga mampu untuk belajar kebolehan untuk menilai situasi sebelum membuat keputusan. Ibu bapa yang tegas akan sentiasa mendorong anak mereka untuk menjadi versi diri mereka yang terbaik. Ini akan menjadi punca utama anak mereka tidak takut akan cabaran serta kuat pada mental.

Kawalan diri

Kanak-kanak akan belajar mengawal kelakuan sejak mereka kecil lagi jika mereka mempunyai ibu bapa yang tegas yang selalu menetapkan peraturan. Ibu bapa yang tegas juga akan mengenakan hukuman kepada anak mereka yang melakukan kesalahan. Disebabkan itu, anak mereka mampu mengawal diri ketika berusia kanak-kanak lagi. Karakteristik ini akan menjadikan mereka lebih cepat matang.

Berdikari dan bertanggungjawab

Paling penting, kanak-kanak dengan gaya asuhan keibubapaan yang tegas adalah lebih berdikari berbanding kanak-kanak lain. Ini disebabkan oleh mereka perlu bertanggungjawab dengan tindakan mereka sejak awal usia lagi. Ini juga menyebabkan mereka lebih mudah berkompromi apabila berlaku konflik dengan rakan-rakan mereka. Apabila kanak-kanak ini sudah cukup dewasa kelak, mereka akan cenderung untuk hidup berasingan daripada ibu bapa mereka lalu menyebabkan mereka lebih menghargai kehidupan sekali gus menjamin kejayaan mereka pada masa hadapan.

Anda mungkin berminat untuk membaca artikel:

Bapa dan Anak, Eratkan Jalinan Kasih Sayang

Tip Penjagaan Bayi yang Perlu Anda Ketahui

Bilik Tidur: Peralihan Tempat Tidur Anak


Sistitis Interstisial, Apa Faktor Risiko Yang Jadi Punca Sakit Pundi Kencing Ini?

Definisi

Apa itu sistitis interstisial?

Sistitis interstisial –
juga dipanggil sebagai sindrom sakit pundi kencing
 – merupakan keadaan yang menyebabkan tekanan pundi kencing, pundi kencing sakit, dan kadang-kadang sakit pada pelvik.

Kesakitan bermula dengan rasa tidak selesa yang biasa sehinggalah yang teruk.

Pundi kencing anda adalah organ berotot dan berongga
 yang mana berfungsi untuk menyimpan urin.

Pundi kencing boleh mengembang sehinggalah ia penuh dan kemudian menghantar isyarat kepada otak anda untuk memberitahu bahawa sudah sampai masa untuk kencing, berkomunikasi melalui saraf pelvik.

Perkara ini akan menghasilkan keinginan untuk kencing bagi kebanyakan orang.

Dengan kondisi ini, isyarat-isyarat ini akan bercampur – anda rasa anda perlu kencing dengan lebih kerap dan dengan jumlah urin yang lebih sedikit daripada kebanyakan orang.

Apakah risiko sistitis interstisial?

Penyakit ini sering terjadi kepada wanita dan mempunyai impak yang panjang pada kualiti hidup.

Sila berbincang dengan doktor anda untuk maklumat lanjut.

Simptom

Apa simptom sistitis interstisial?

Simptom-simptom yang biasa berlaku bagi sakit pundi kencing
 adalah:

Tekanan dan kesakitan pada pundi kencing yang menjadi bertambah teruk apabila pundi kencing anda penuh

Sakit pada bahagian bawah perut, bahagian bawah belakang, pelvik, atau uretra (tiub yang membawa air kencing daripada pundi kencing keluar daripada badan anda)

Bagi wanita, sakit pada vulva, vagina, atau kawasan di belakang vagina.

Bagi lelaki, sakit pasa skrotum, testikel, penis, atau kawasan di belakang skrotum

Rasa keinginan untuk kencing bertambah (lebih daripada normal 7-8 kali sehari)

Rasa anda mahu kencing sekarang, bahkan selepas anda keluar dari tandas

Bagi wanita, sakit semasa melakukan hubungan kelamin

Bagi lelaki, sakit semasa orgasma atau selepas melakukan hubungan kelamin

Kesakitan pundi kencing yang dirasai akibat kondisi ini berbeza-beza bermula dengan kesakitan biasa sehingga kepada kesakitan yang mencucuk-cucuk.

Semasa kencing, anda akan rasa sedikit seperti disengat,
atau ia boleh jadi seperti rasa terbakar yang serius
.

Semua orang yang mengalami perkara ini mempunyai radang pundi kencing. Lebih kurang 50% hingga 10% orang akan mendapat ulser di dalam pundi kencing mereka.

Mungkin terdapat beberapa simptom yang tidak disenaraikan di atas.

Jika anda mempunyai sebarang kebimbangan tentang simptom-simptom tersebut, sila berjumpa dengan doktor.

Bila saya harus berjumpa doktor?

Jika anda mempunyai sebarang tanda atau simptom di atas atau mempunyai sebarang soalan, sila rujuk doktor anda.

Tubuh setiap orang bertindak dengan cara yang berbeza.

Berbincang dengan doktor mengenai apa yang terbaik untuk situasi anda.

Punca

Apa punca sistitis interstisial?

Punca sebenar bagi sistitis interstisial masih tidak diketahui,
 tetapi banyak faktor yang boleh menyumbang kepadanya
.

Contohnya, individu yang mengalami penyakit ini juga mempunyai kecacatan pada lapisan pelindungan (epitelium) pundi kencing.

Koyakan pada epitelium tersebut akan membenarkan bahan toksik di dalam urin untuk merengsa dinding pundi kencing anda.

Punca-punca yang lain tetapi belum disahkan lagi sebagai faktor penyumbang termasuklah reaksi autoimun, keturunan, jangkitan atau alahan.

Faktor risiko

Apa faktor risiko sistitis interstisial?

Terdapat banyak faktor risiko bagi sakit pundi kencing
, seperti:

Jantina. Wanita lebih banyak didiagnosis dengan sistitis interstisial berbanding lelaki. Simptom-simptom yang berlaku pada lelaki mungkin serupa seperti penyakit ini tetapi ia sering disebabkan oleh radang kelenjar prostat (prostatitis)

Warna kulit dan rambut. Mempunyai kulit yang cerah dan berambut merah telah dikaitkan dengan risiko tinggi sistitis interstisial

Umur. Kebanyakan orang yang mengalami sistitis interstisial didiagnosis ketika mereka berumur 30 tahun atau lebih tua

Mengalami gangguan sakit kronik. Sistitis interstisial boleh dikait dengan gangguan sakit kronik yang lain, seperti sindrom iritasi usus atau fibromialgia


Bayi Kerap Terjaga Di Waktu Malam, Ibu Kena Lihat 5 Tanda Si Kecil Tak Cukup Tidur Ini

Bayi kerap terjaga di waktu malam adalah suatu situasi yang lazim, khususnya dalam kalangan bayi baru lahir. Ini kerana bayi masih menyesuaikan diri dengan jadual tidur mereka. Situasi bayi kerap tidur di siang hari dan berjaga di malam hari juga adalah normal. Namun, ibu bapa tidak boleh memandang remeh akan masa tidur bayi. Tidur yang cukup amat penting untuk perkembangan fizikal dan mental bayi. Persoalannya adalah, bagaimana untuk ibu bapa tahu sama ada bayi mereka cukup tidur?

5 tanda bayi tidak cukup tidur

Bayi yang tidak aktif pada siang hari kemungkinan tidak cukup tidur. Berikan mainan kepada bayi atau cuba agah si manja anda, jika dia macam hendak tak hendak layan mungkin si manja masih mengantuk.

Bayi tidak mahu bangun semasa anda kejutkan dia dari tidur. Tandanya, si manja anda masih ingin tidur lagi.

Meragam. Salah satu tanda bayi tidak cukup tidur adalah dia meragam di siang hari. Rasa letih dan mengantuk membuatkan emosi bayi tidak menentu.

Jika bayi anda tidur lebih awal daripada biasa pada waktu tidur malamnya, ini mungkin kerana dia tidak cukup tidur.

Adakah bayi anda satu hari tidak tidur siang? Jika ya, dia memang tidak cukup tidur dan anda akan lihat dia meragam dan mungkin akan tidur lebih awal pada malam hari tersebut.

Waktu tidur bayi

0-2 bulan- Aktiviti harian bayi baru lahir adalah makan dan tidur. Lazimnya, si manja akan terjaga setiap dua jam untuk menyusu, kemudian sambung tidur. Waktu tidurnya antara 10-18 jam sehari.

3-6 bulan- 3-5 jam pada setiap kali tidur siang. 10-11 jam setiap kali tidur malam.

6 bulan ke atas- Bayi baru dapat menyesuaikan diri dengan jadual tidur. Biasanya bayi akan tidur 13-14 jam sehari.


Ini Aspek Penjagaan Bayi Minggu ke-41 Yang Perlu Mama Babah Ketahui

Apakah perkembangan bayi 10 bulan 1 minggu yang perlu ibu bapa ketahui? Ikuti perkongsian artikel ini untuk mengetahui lebih lanjut mengenainya.

Untuk mendapatkan lebih banyak info tentang Keibubapaan, sila dapatkannya
di sini.

Perkembangan & Pelakuan

Perkembangan bayi 10 bulan 1 minggu anda

Bayi anda baru sahaja mula memahami banyak perkataan dan frasa mudah, jadi adalah sangat penting bercakap dengannya.

Berikan bayi anda dorongan dengan pola percakapan yang baik dengan mengulangi perkataan mereka kembali dengan menggunakan bahasa orang dewasa.

Jika mereka meminta “bah-bah” sebagai contoh, anda perlahan-lahan boleh mengukuhkan sebutan yang betul dengan bertanya, “Sayang nak botol?”.

Pada peringkat ini, adalah lebih baik untuk mengelakkan  kecenderungan menggunakan percakapan bayi – ia mungkin menyeronokkan, tetapi mendengar perkataan yang betul adalah lebih baik untuk
perkembangan bayi
 anda.

Walaupun anda mungkin merasa bodoh, berbual dengan bayi anda adalah cara yang baik untuk menggalakkan kemahiran bahasa mereka.

Apabila mereka mengucapkan perkataan yang meraban, anda perlu bertindak balas dengan “Ya, betulkah? Menariknya “. Mereka mungkin akan tersenyum dan menyambung bebelan.

Pada minggu pertama bulan kesepuluh, bayi anda mampu untuk:

Berdiri sambil berpegang pada seseorang atau sesuatu;

Berdiri daripada kedudukan duduk;

Membantah jika anda cuba mengambil mainannya;

Mengatakan “mama” atau “dada” tanpa membezakannya;

Bermain acah-acah;

Bertukar gerak isyaratdengan anda.

Sokongan untuk bayi anda

Komunikasi dengan si manja anda dalam perkembangan bayi 10 bulan 1 minggu adalah cara yang terbaik untuk membantu perkembangan mereka.

Adalah penting untuk menamakan objek yang mereka tunjukkan – atau anda sendiri menunding nama objek – untuk membantu mereka belajar nama-nama benda.

Terangkan pada bayi anda langkah demi langkah tentang apa yang anda lakukan. Sewaktu anda memasukan mereka ke dalam kereta sorong, anda boleh mengatakan “Nah, masuk
dalam kereta sorong
. Sekarang, pakai tali pinggang. Okay, jom pergi ke taman”.

Anda juga boleh menyanyikan lagu kanak-kanak, menunjukkan tindakan yang berkait dengan perkataan seperti melambai tangan apabila mengatakan selamat tinggal dan bermain mainan untuk mengenal pasti kata kunci dan frasa.

Pada peringkat ini adalah lebih baik untuk cuba mengelakkan kecenderungan menggunakan percakapan bayi – ia mungkin menyeronokkan, tetapi mendengar perkataan yang betul adalah lebih baik untuk perkembangan bayi anda.

Kesihatan & Keselamatan

Apa yang perlu saya bincangkan dengan doktor saya?

Kebanyakan doktor tidak menjadualkan pemeriksaan yang kerap untuk bayi anda bulan ini. Hubungi doktor jika terdapat sebarang kebimbangan yang tidak boleh anda tunggu sehingga temu janji seterusnya.

Apakah yang perlu saya tahu?

Anda perlu mengambil perhatian terhadap apnea tidur pada peringkat perkembangan bayi 10 bulan 1 minggu ini. Apnea tidur adalah gangguan tidur di mana bayi anda terhenti pernafasan buat sementara waktu dan secara berkali-kali semasa mereka sedang tidur.

Ia berpunca daripada apa sahaja yanga boleh menyekat saluran pernafasan atas mereka atau menghalang mereka daripada bernafas dengan betul. Sama ada adenoids dan tonsil, kerap jatuh sakit, alahan, dagu surut, lelangit sumbing, atau masalah sistem saraf.

Bayi pramatang dan bayi dengan keadaan seperti cerebral palsy dan sindrom Down mempunyai risiko yang lebih tinggi.

Semasa tidur, bayi dengan apnea tidur mungkin berdengkur dengan kuat, termegah-megah, atau batuk, mereka juga mungkin mempunyai masalah pernafasan atau mengambil jeda panjang antara nafas, kelihatan resah atau banyak berpeluh.

Kanak-kanak dengan apnea juga mungkin terbangun sekejap beberapa kali sepanjang malam dan seperti
kekurangan tidur
pada siang hari.

Disebabkan apnea tidur yang tidak dirawat boleh membawa kepada komplikasi kardiovaskular dan masalah dengan pembelajaran dan tingkah laku, anda perlu berbincang dengan doktor bayi anda.

Jika tonsil atau adenoids yang menyebabkan masalah, pembedahan kadangkala disyorkan. Doktor anda mungkin mengesyorkan kajian tidur semalaman untuk membantu mendiagnosis punca masalah.

Kerisauan Saya

Apa yang saya risaukan mengenai perkembangan bayi 10 bulan 1 minggu?
Pada minggu pertama bulan kesepuluh, bayi anda akan
mempunyai beberapa tabiat
 termasuk menghantuk kepala, mengayunkan kaki dan berguling.

Anda tidak boleh memaksa bayi untuk melepaskan salah satu tabiat ini sebelum mereka bersedia, tetapi tip berikut mungkin boleh memudahkan anda dan bayi anda hidup dengan tabiat tersebut dan akhirnya memudahkan mereka meninggalkannya:

Anda boleh mendokong dan mendodoi bayi anda lebih kerap

Berikan aktiviti rutin lain yang lebih sesuai seperti: mendukung mereka di kerusi goyang atau menunjukkan mereka bagaimana untuk menggunakan kerusi goyang saiz mereka; memberikan mereka satu atau lebih alat mainan yang boleh menghasilkan bunyi  atau bermain permainan tangan dengan bayi

Banyakkan masa bayi anda bermain secara aktif di siang hari.

Wujudkan
rutin tidur
yang menenangkan termasuklah dengan pelukan, urutan, dan mungkin dengan mendodoi sedikit walaupun bukan sehingga tertidur).

Jika bayi anda biasanya menghantuk kepala dalam katil bayi mereka, letakkan mereka di bawah sehingga mereka tenang

Jika bayi anda menghantuk kepala dalam katil bayi mereka, kurangkan bahaya dengan meletakkan kotak katil tersebut di atas permaidani tebal dan keluarkan roda penggerak katil. Periksa kotak katil bayi untuk sebarang kelonggaran skru.

Bagaimanakah perkembangan bayi anda pada minggu 42?